ADAKAH JAMAL MENOLAK JADI CALON KERANA TAKUT KALAH?

Hari ini, Jamal Md Yunos dilaporkan akan menolak secara baik sekiranya dicalonkan dalam pilihanraya kecil Parlimen Sungai Besar yang bakal diadakan tidak lama lagi.
Menurutnya, beliau akan meyakinkan pucuk pimpinan bahawa dirinya selaku Ketua UMNO Bahagian dan Pengerusi BN Sungai Besar akan terus menyokong parti meskipun jika tidak terpilih sebagai calon.
Saya terbuka dan memberi laluan kepada muka baru mahupun pemimpin-pemimpin yang lebih berpengalaman, ujar beliau lagi.
Semalam pula, seorang pemimpin NGO, Mohd Ali Baharom atau Ali Tinju membuat jangkaan awal bahawa BN pasti akan kalah teruk di Sungai Besar sekiranya Jamal dipilih sebagai calon pilihanraya kecil itu.
Kalau BN angkat Jamal sebagai calon, kemungkinan kita hanya dapat tong ikan saja, ikan habis, tinggal tong saja. Maknanya parti habis duit, kekalahan yang dapat, kata Ali Tinju.
Adakah penolakan yang dibuat Jamal ini  ada kaitan dengan jangkaan yang dibuat oleh Ali Tinju itu?
Kalau begitu, benarkah Jamal menolak jadi calon kerana takut kalah?
Tetapi, mengapa Jamal begitu cepat mengaku kalah dan seolah-olah sudah mengibarkan bendera putih sebelum turun ke medan perjuangan?
Tidak yakinkah beliau dengan kemampuan, kelayakan dan kewibawaan dirinya selaku Ketua UMNO Bahagian Sungai Besar?
Bukankah dengan awal-awal menolak sebagai calon seolah-olah Jamal sebenarnya bersetuju dengan pandangan Ali Tinju itu?
Bukankah ini juga menampakkan Ali Tinju sudah menang pusingan pertama, malah berjaya menggugat keyakinan Jamal?
Mengapa tidak Jamal menjadikan jangkaan Ali Tinju yang belum tentu benarnya itu  sebagai cabaran dan motivasi untuk lebih berusaha serta  melobi dengan lebih gigih sebagai calon dan kemudian membuktikan kemenangan benar-benar mampu dicapainya?  (SH 11/05/2016).

0

0

votes
Article Rating
Kongsikan artikel ini


SUNGAI BESAR, KUALA KANGSAR UJIAN "CINTA TIGA SEGI" PAS

Siapakah sebenarnya yang paling “susah hati”  untuk menghadapi pilihanraya kecil Sungai Besar dan Kuala Kangsar yang besar kemungkinan akan menyaksikan pertandingan tiga penjuru kali ini?
UMNO dan BN?
Mungkin tidak kerana kedua-dua kerusi itu memang milik mereka sebelum ini. Kalah atau menang tidak menjejaskan apa-apa kepada kedudukan kerajaan, meskipun kekalahan barangkali lebih mencalarkan sedikit imej Najib Razak serta boleh digambarkan sebagai penolakan rakyat yang makin ketara terhadap kepimpinannya.
Kemenangan BN dalam kedua-dua pilihanraya kecil tidaklah juga boleh dibanggakan sangat berikutan kuasa wang dan kelebihan jentera kerajaan memang memihak kepadanya.
Pakatan Harapan?
Juga tidak mungkin susah hati kerana kalah atau menang tidak memberi banyak kesan kepada kedudukan gabungan pembangkang itu, walaupun kerajaan negeri Selangor dikuasai oleh mereka.
Cuma jika Amanah bertanding di kedua-dua kerusi itu dan menang, ia mampu menyuluhkan cahaya lebih terang kepada perjalanan masa depannya yang lebih meyakinkan.
Sebagai parti baru, jika kalah pula, tentu saja ia dianggap biasa dan dapat diterima oleh sesiapa jua, malah merupakan pengalaman berharga buat Amanah.
Pas?
Dalam kedudukan sekarang, Pas pada hakikatnya sedang terperangkap dalam “cinta tiga segi” antara UMNO dengan PKR yang kedua-dua parti itu ingin “dilayan dan dikasihinya” sebagai teman pembawa bahagia.
Setelah keluar daripada Pakatan Rakyat kerana beberapa pertembungan dengan DAP dan perpecahan dalamannya sehingga tertubuhnya Amanah, Pas sebaliknya masih bertahalul siyasi dengan PKR di Selangor.
Kerajaan negeri Selangor yang dipimpin oleh Azmin Ali masih dianggotai oleh Pas dan tiga wakil rakyatnya dilantik sebagai Exco Kerajaan Negeri. Banyak jawatan lain dalam kerajaan negeri juga diserahkan kepada ahli Pas.
Tetapi di peringkat pusat, Pas enggan menyertai Pakatan Harapan yang dianggotai oleh PKR, DAP dan Amanah dan parti itu mahu bergerak sendirian. Hanya beberapa bulan kebelakangan, ia bergabung dengan sebuah parti kecil, Ikatan yang dipimpin oleh Kadir Sheikh Fadzir.
Dalam masa yang sama, khususnya melalui Hadi Awang dan Dr. Haron Din, Pas lebih cenderung ingin berbaik-baik dengan UMNO dan BN, meskipun Najib diperkatakan di seluruh dunia berhubung skandal 1MDB dan wang RM2,600 juta yang masuk ke akaun peribadinya.
Beberapa kenyataan Presiden Pas seperti mengatakan partinya tak kemaruk kuasa untuk perintah negara, hanya mahu menjadi penasihat kepada kerajaan dan sedia berpakaian sedondon merah jambu dengan Najib dalam satu majlis, jelas memberi bayangan mengenai hala tujunya, sekurang-kurangnya selagi ada Hadi Awang sebagai penaraju dan Dr Haron Din selaku Mursyidul Amnya.
Sementara Pas dilihat masih “sayang”  kepada PKR di Selangor, walaupun enggan menyertai Pakatan Harapan, ia sebaliknya turut “saling memikat” dan sesekali juga berani “keluar dating”  dengan UMNO.
Jadi, dalam pilihanraya kecil Sungai Besar dan Kuala Kangsar ini, apa yang patut dilakukannya?
Jika Pas turut bertanding di Sungai Besar dan katalah Amanah yang bertanding di situ, ia dianggap seperti  mengkhianati hubungan cintanya dengan PKR yang menjadi salah satu komponen dalam Pakatan Harapan?
Sanggupkah dalam kempen-kempen nanti, pemimpin Pas mencela dan menghentam Pakatan Harapan sedangkan melalui tahalul siyasinya, wakil parti itu masih memegang pelbagai jawatan dalam kerajaan negeri, termasuk Exco dan lain-lainnya?
Jika ingin menguji kesetiaan Pas, adalah lebih baik jika PKR yang dipilih bertanding di Sungai Besar. Apa pilihan Pas ketika itu agaknya?
Dalam masa yang sama, sanggupkan juga pemimpin Pas menghentam dan membalun Najib berkaitan beberapa isu yang terpalit dengannya sedangkan kedua-duanya “saling memikat”  dan Najib pula sedia bersusah payah meluangkan masa setiap kali Hadi Awang dan Dr. Haron Din dimasukkan ke hospital?
Di Kuala Kangsar, jika Pas bertanding, ia mungkin tidak begitu dikaitkan dengan Pakatan Harapan kerana di Perak, ia memang tidak bertahalul siyasi dengan mana-mana parti.
Namun, ia memberi kesan yang sama juga dalam hubungan “saling memikatnya” dengan UMNO.
Bagaimana kempen dan gerak kerja Pas di Kuala Kangsar?
Oleh kerana Pas adalah parti yang biasa membalun dan menyalahkan pihak lain, khususnya kerajaan, dalam kempen dan ceramahnya, siapakah yang akan disasarkannya dalam kempen itu nanti?
Jika UMNO dan Najib dijadikan bahan kempen oleh Pas, sudah tentu tersinggung sampai ke tulang hitam Pahlawan Bugis dibuatnya.
Menghentam Pakatan Harapan juga tidak masuk akal dalam kempen Pas di Kuala Kangsar kerana gabungan itu bukan kerajaan di peringkat negeri. Rakyat juga akan pelik jika pembangkang menghentam sesama pembangkang.
Maka, apa pilihan Pas yang sebaik-baiknya?
Dalam hal ini, terbukti bahawa bermain “kayu tiga”  atau mengamalkan “cinta tiga segi”, tetap menyusahkan bukan saja dalam hubungan manusia, bahkan juga dalam politik dan kuasa.
Pilihan terbaik bagi  Pas ialah tidak bertanding dalam kedua-dua pilihanraya kali ini dan meneruskan “cinta tiga seginya”  seperti sedia ada kerana parti itu nampaknya lebih ingin berbahagia dengan cara begitu daripada kemungkinan putus hubungan dengan salah seorang “kekasihnya” itu.
Sekurang-kurangnya sehingga pilihanraya 2018, nikmat hubungan “cinta tiga segi”  itu masih banyak dapat diraih, dikutip dan dinikmati sepuas-puasnya sebelum membuat keputusan muktamad sama ada “berkahwin”  dengan salah satunya atau meninggalkan kedua-duanya untuk benar-benar hidup sendirian.
Jika bertanding juga, kemungkinan salah seorang “kekasihnya” merajuk dan  jauh hati lalu meninggalkannya adalah besar sekali. (SH 11/05/2016).

0

0

votes
Article Rating
Kongsikan artikel ini


DI MANA NAJIB JIKA TIADA KUASA?

Antara yang disebut Najib Razak dalam ucapannya sempena sambutan ke 70 ulangtahun UMNO semalam ialah “kalau takdirnya satu hari saya berselisih faham  dengan pengganti saya, saya tidak akan keluar UMNO.”
Wah…nampak hebat bunyinya!!
Lafaz itu bukan saja sebagai sindiran kepada Tun Mahathir Mohamad, tetapi juga menunjukkan keinginan Najib untuk memperlihatkan kononnya beliau akan menjadi seorang bekas Perdana Menteri yang baik, tidak lagi campurtangan apabila tidak lagi mempunyai kuasa dan akan setia kepada UMNO?
Apakah jaminan kata-katanya hari ini akan dikotakan di kemudian hari?
Bolehkah kita percaya begitu saja kata-kata manisnya itu?
Bila berkata demikian, bila sebenarnya beliau mahu menyerahkan kuasa kepada penggantinya atau semuanya sekadar “sembang kencang”  saja?
Tetapi sebelum itu, yang harus ditanya kepada Najib ialah mampukah beliau berselisih faham dengan penggantinya jika beliau tidak lagi mempunyai apa-apa kuasa?
Dengan pelbagai isu dan skandal kewangan membelit dirinya ketika sedang berkuasa, jika tidak lagi berkuasa, beranikah beliau meninggikan suaranya kepada sesiapa?
Tidakkah nanti jika bersuara sedikit saja pun, beliau akan ditempelak balik oleh pemimpin dan ahli UMNO sendiri yang sudah ada “tauke baru”  berkaitan isu 1MDB, wang ribu-ribu juta dalam akaun peribadinya, kemewahan Rosmah dan macam-macam lagi?
Maka, bukankah berdiam diri, akur dan tidak campur sama-sekali adalah pilihan paling selamat baginya?
Itu kalau UMNO masih berkuasa, tetapi kalau sudah jatuh ke tangan parti lain, apakah beliau masih berani mengangkat mukanya walau sedikit pun?
Lagi pun, dengan imej dan wajah kepimpinannya yang bagaikan “langit dan bumi”  dengan Tun Mahathir, siapakah yang sudi mendengar kata-kata Najib setelah tidak lagi menjadi Perdana Menteri?
Soalan cepumas yang patut ditanya juga kepada Najib ialah di mana beliau nanti jika tidak lagi menjadi Perdana Menteri?
Masih tinggal di Malaysia, bermastautin di luar negara atau mungkinkah Perdana Menteri baru atau kerajaan baru akan mendakwanya dengan pelbagai siri pertuduhan yang akhirnya boleh membawanya  ke penjara?
Hakikatnya, dengan risiko sedemikian, apabila tidak berkuasa nanti, Najib memang tidak mampu berbuat apa-apa pun, jauh sekali untuk berselisih faham dengan penggantinya atau menyebut mahu keluar daripada UMNO.
Boleh jadi juga beliau tidak lagi dikenang selepas kehilangan kuasa, bahkan mungkin tidak ada yang sudi mahu mengabadikan nama Najib pada jalan, kampung, balairaya atau seumpamanya seperti bekas-bekas Perdana Menteri sebelumnya atau dijadikan nama bayi yang baru dilahirkan.
Hanya pemimpin yang berani, kukuh kewibawan dan tiada skandal peribadi seperti Datuk Onn, Tunku Abdul Rahman Putra Alhaj, Tun Hussein Onn dan Tun Mahathir saja yang berani berbuat demikian.
Malah, beliau akan lebih diam daripada Tun Abdullah Badawi bila sudah kehilangan kuasanya nanti. (SH 13/05/2016).

0

0

votes
Article Rating
Kongsikan artikel ini


KENAPA SAMPAI JADI BEGINI? NAJIB, ZAHID ATAU IGP JANGAN BERLENGAH BERI
PENJELASAN

Jika dakwaan ini benar, ia sudah tentu sesuatu yang memalukan dan tidak sewajarnya berlaku kerana Tengku Mahkota Johor adalah pewaris Raja dan bakal menjadi Sultan Johor suatu ketika nanti.
Untuk apa baginda dipantau oleh polis cawangan khas dan telefonnya dicuri dengar?
Tidakkah sepatutnya pemantauan seperti itu hanya dilakukan kepada mereka yang merbahaya dan merupakan ancaman kepada negara?
Dalam hal ini,  apakah seorang Tengku Mahkota dan bakal Sultan Johor boleh diterima akal sebagai ancaman kepada negara atau kepada sesiapa yang berkuasa?
Benarkah juga, sepertimana dakwaan Tengku Mahkota Johor, ayahanda baginda yang merupakan Sultan Johor turut sama dipantau oleh polis cawangan khas?
Meskipun sehingga ini, semunya masih boleh dianggap dakwaan semata-mata oleh Tengku Mahkota Johor, tetapi sudah tentu baginda tidak membuat dakwaan sebegitu jika maklumat yang diperolehinya tidak benar-benar asli atau kurang meyakinkan.
Oleh itu, adalah penting bagi pihak kerajaan, khususnya Perdana Menteri, Najib Razak, Menteri Dalam Negeri, Ahmad Zahid Hamidi dan Ketua Polis Negara, Khalid Abu Bakar untuk segera memberi jawapan dan penjelasan kepada dakwaan yang dibangkitan oleh Tengku Mahkota Johor ini.
Penjelasan bukan saja penting tentang keperluan pemantauan itu dilakukan, bahkan juga mengenai siapa dan daripada mana datangnya arahan tersebut.
Perkara ini bukanlah sesuatu yang boleh dilengah-lengahkan atau didiamkan begitu saja kerana ia telah pun menimbulkan keresahan dan kebimbangan di kalangan rakyat, bukan saja bagi bangsa Johor, malah rakyat Malaysia seluruhnya. (SH 12/05/2016).

0

0

votes
Article Rating
Kongsikan artikel ini


ORANG BARU MEMANG SELALU TERBAEKKK!!

Bernama, sebuah agensi berita milik kerajaan memuji penampilan Gabenor Bank Negara, Muhammad Ibrahim dalam majlis rasmi pertama dengan jawatan barunya itu sebagai baik dan meyakinkan, meskipun bermula dengan sedikit gementar.
Dikatakan mungkin jawatan baru sebagai peneraju bank pusat yang selama ini begitu lama dibayangi oleh Dr Zeti Akhtar Aziz membuatkannya sedikit gementar, walaupun ini sebenarnya bukanlah ucapan pertamanya di khalayak ramai kerana sebelum ini sudah pun memegang jawatan sebagai Timbalan Gabenor Bank Negara sejak sekian lama.
Jawapan Muhammad Ibrahim kepada pertanyaan media mengenai 1MDB juga cukup ringkas – kerajaan akan melunaskan semua obligasi hutangnya.
Kerajaan akan bayar?
Tidakkah dulu Najib sendiri pernah mengatakan duit kerajaan tidak digunakan untuk menyelesaikan isu-isu berkaitan 1MDB?
Kenapa pula kini Gabenor Bank Negara itu berkata kerajaan akan membayarnya?
Beberapa hari sebelum ini, Najib juga dilaporkan berbangga kerana Muhammad Ibrahim turut memuji perlaksanaan cukai GST yang diperkenalkan oleh kerajaan.
Orang baru yang memegang jawatan baru bukan saja selalu tampil baik, bahkan kerapkali menjadi TERBAEKKK!!
Lihatlah  Apandi Ali dulu, bukan saja baik, tetapi juga sama TERBAEKKK!!
Hmmmm…..(SH 12/05/2016).

0

0

votes
Article Rating
Kongsikan artikel ini


ALAMAKK…KITA PULAK YANG TOLONG BAYAR!!

Hairan, kenapa masih tiada penafian?
Jauh sekali ada ancaman mahu mengambil tindakan saman, malah tiada langsung pemimpin UMNO yang tampil mempertahankannya.
Apakah semua orang sudah malas dan letih untuk mempertahankan Najib Razak dan keluarganya yang tidak henti-henti dikaitkan dengan kehilangan wang daripada 1MDB?
Selepas beberapa siri pendedahan sebelum ini, semalam The Wall Street Journal atau WSJ dalam artikel bertajuk “Malaysia Leader Najib’s Stepson Allegedly Funded US Property Deal With 1MDB Money” mendedahkan sejumlah AS$50 juta wang 1MDB dilencongkan ke akaun anak tiri Najib, Riza Aziz untuk kegunaannya membeli dua kediaman mewah di Amerika Syarikat.
Dua kediaman tersebut, satu kondominium mewah di Park Laurel,  New York berharga AS$33.5 juta dan sebuah rumah agam di Beverly Hill bernilai AS$17.5 juta.
Menurut dokumen yang didakwa dilihat oleh WSJ serta maklumat individu berkaitan hal tersebut, pembelian kedua-dua hartanah itu kini sedang disiasat oleh pihak FBI.
Apa risikonya jika terbukti pendedahan WSJ ini adalah benar dan penyiasatan oleh FBI pula mengesahkan wang membeli dua kediaman  Riza Aziz tersebut memang bersumberkan daripada 1MDB?
Seperti yang kita sedia maklum, 1MDB memperolehi semua wangnya dengan cara berhutang di sana sini dan jika dikaitkan dengan kenyataan Gabenor Bank Negara, Muhammad Ibrahim bahawa beliau yakin kerajaan akan menjelaskan semua hutangnya berkaitan 1MDB, bermakna pembelian rumah mewah anak tiri Najib itu adalah antara beban yang akhirnya turut dibayar daripada wang kita semua sebagai pembayar cukai.
Alamakkk…kita yang tolong bayar ini pula sesetengahnya rumah pun masih menyewa lagi!! (SH 13/05/2016).

0

0

votes
Article Rating
Kongsikan artikel ini


BERITA BURUK DARI SINGAPURA

Siasatan pihak berkuasa Singapura mendedahkan bahawa bekas Pengarah Urusan SRC International, Nik Faisal Arif Kamil telah meluluskan pemindahan sebanyak RM48 juta daripada dana syarikat itu kepada sekutu Jho Low, Tan Kim Loong.
Tan, jika mengikut The Wall Street Journal  atau WSJ adalah benefisiari asal Tanore Finance, sebuah syarikat berpangkalan di British Virgin Islands yang telah menghantar RM2,600 juta ke akaun peribadi Najib Razak.
Melalui pendedahan WSJ juga, Najib didapati turut menerima RM42 juta daripada SRC International yang sebelumnya mendapat kemudahan pinjaman sebanyak RM4,000 juta daripada Kumpulan Wang Amanah Pencen (KWAP) yang dikatakan untuk membiayai pelaburan arang batunya di Mongolia.
Cuma di Malaysia, bukan saja tidak diketahui siapa yang bertanggungjawab meluluskan pemindahan wang itu, malah Najib juga mengatakan beliau tidak mengetahui wang yang diterimanya itu daripada SRC International.
Pelik bukan?
Tapi wang itu tetap dibelanjakannya dan Nik Faisal pula sejak sekian lama menghilangkan diri ke luar negara, dipercayai ke Indonesia.
Di Singapura, seorang bekas pegawai  bank BSI, Yeo Jiawei sedang menghadapi pertuduhan kerana mempermudahkan, melalui cara penipuan, pemindahan wang daripada SRC International itu kepada Tan Kim Loong, tetapi di negara kita  “semuanya didapati tiada kes”.
Apakah kes di Singapura ini bakal mendedahkan banyak lagi perkara lain yang akhirnya turut melibatkan RM42 juta yang diterima oleh Najib? (SH 15/05/2016).

0

0

votes
Article Rating
Kongsikan artikel ini


KU LI HARUS PERTIMBANG TARIK BALIK SOKONGAN TERHADAP NAJIB

GAMBARAN SALAH OLEH JAWATANKUASA KIRA-KIRA WANG NEGARA
Adalah dilaporkan bahawa kenyataan tertentu di dalam Laporan Jawatankuasa Kira-Kira Wang Negara (PAC) untuk dibentangkan dalam Parlimen telah dipadam. Ini merupakan perkara penting yang penuh kontroversi. Ia juga berkaitan dengan pemindahan wang yang kononnya dipinjam daripada peminjam antarabangsa dengan cara di luar batasan undang-undang.
2. Saya risau mengenai perkara ini kerana kita semestinya mempertahankan integriti dan kedudukan Dewan Rakyat sebagai sebuah badan di mana Ahli-Ahli Dewan seharusnya bertindak dengan penuh tanggungjawab dan jujur tanpa mengelirukan rakyat.
3. Dengan adanya pemadaman ini, saya risau sama ada Laporan yang akan dibawa ke Dewan Rakyat itu merupakan laporan yang boleh dipertahankan memandangkan ia berkaitan dengan pinjaman wang oleh 1MDB yang kononnya dibuat bagi pihak negara. Pemadaman tersebut sebenarnya bukan sahaja di luar batasan undang-undang tetapi merupakan juga pemesongan serius terhadap Seksyen 9(i), (j) dan (n)(iii) Akta Majlis Parlimen (Keistimewaan dan Kuasa) 1952.
4. Akta Majlis Parlimen (Keistimewaan dan Kuasa) 1952 adalah bermaksud untuk melindungi dan mempertahankan integriti serta nama baik Dewan Rakyat demi memastikan keyakinan rakyat terhadap Parlimen sebagai badan perlembagaan untuk menjamin kepentingan mereka.  Pemesongan terhadap Seksyen di dalam Akta yang saya sebutkan itu merangkumi pengubahan, salah pembentangan dan penipuan terhadap dokumen yang dibentang di Dewan Rakyat. Ini merupakan kesalahan mengikut peruntukan di dalam   Akta ini. Ini juga bermakna apa jua pemadaman yang dibuat boleh mendatangkan keraguan di kalangan rakyat mengenai sama ada Laporan tersebut mencerminkan atau tidak akan  kebenaran keseluruhan kenyataan mengenai isu 1MDB.
5. Oleh itu, atas sebab-sebab yang disebut saya sekali lagi menyeru agar Laporan Ketua Audit Negara, yang diklasifikasi sebagai “Rahsia Rasmi”,  diubah  kepada “untuk tatapan umum”. Saya juga membuat seruan ini kerana mengikut Perlembagaan, Ahli-Ahli Dewan Rakyat sebenarnya berhak mendapat Laporan Ketua Audit Negara sebelum Parlimen bersidang pada 16hb Mei, 2016. Isu-isu yang dibangkitkan itu amat penting kepada rakyat dan tidak ada sebab kenapa Laporan Ketua Audit Negara diklasifikasikan sebagai rahsia rasmi. Saya mengulangi juga keputusan yang dibuat oleh Perdana Menteri, Y.A.B. Dato’ Sri Najib supaya Ketua Audit Negara menyiasat isu 1MDB dan menyerahkan hasil penyiasatan tersebut sebagai laporan untuk pertimbangan Dewan Rakyat. Dalam membuat keputusan tersebut, Y.A.B. Perdana Menteri memberi gambaran bahawa tidak ada apa yang hendak diselindungkan.
Tengku Razaleigh Hamzah
Ahli Parlimen Gua Musang
Kuala Lumpur,
14 Mei 2016 bersamaan
7 Syaaban 1437H.
Di atas adalah kenyataan akhbar oleh Tengku Razaleigh Hamzah yang secara kesimpulannya mahukan kerajaan segera menarik balik label Akta Rahsia Rasmi atau OSA terhadap Laporan Audit mengenai 1MDB, sebaliknya diubah untuk tatapan umum berikutan wujudnya pelbagai kesangsian terhadap Laporan PAC dibentangkan di Parlimen kerana terdapat beberapa ayat dalam laporan itu didapati telah dipadamkan.
Ini adalah permintaan kali kedua oleh Tengku Razaleigh terhadap pembebasan Laporan Audit 1MDB daripada OSA di mana kali pertama beliau berbuat demikian pada 23 April lalu iaitu selepas bersama-sama Najib menghadiri majlis memperingati 10 tahun pemergian Tun Ghafar Baba di Melaka.
Dengan sudah dua kali berbuat demikian dalam tempoh yang singkat, sekurang-kurangnya menggambarkan keprihatinan Tengku Razaleigh terhadap masalah 1MDB yang menjadi perbualan seluruh rakyat, lebih-lebih lagi sesi Parlimen akan memulakan sidangnya pada Isnin, 16 Mei ini.
Maka, jika Najib benar-benar jujur, ikhlas dan tiada apa yang cuba diselindungkannya, beliau seharusnya segera membenarkan Laporan Audit 1MDB itu bebas untuk ditatap, dibaca dan dianalisa oleh Ahli-Ahli Parlimen dan sesiapa saja menjelang sesinya yang akan datang ini.
Kepada Tengku Razaleigh pula, jika Najib terus buat “selamba” dan “keras kepala”  dengan tidak mengendahkan sama sekali dua kali desakannya ini, ada baiknya jika beliau segera bertindak menarik balik sokongan yang pernah diberikan sebelum ini kepada Perdana Menteri melalui kesediaan menandatangani Deklarasi Kelantan.
Hakikatnya jika Najib seolah-olah masih mahu melindungkan sesuatu berkaitan 1MDB, tidak guna sama sekali beliau terus diberikan sokongan, tambahan pula Deklarasi Rakyat sudah pun mendapat 1,271,997 tandatangan dan akan terus bertambah dari semasa ke semasa.
Bertindaklah, Ku….(SH 14/05/2016).

0

0

votes
Article Rating
Kongsikan artikel ini


SALLEH, JANGAN CUBA MAHU 'MENGAJAR' AGONG, NANTI DIKATA 'KURANG AJAR'

Kenapa agaknya Menteri Komunikasi dan Multimedia, Salleh Said Keruak kelihatan begitu gusar dan susah hati terhadap Deklarasi Rakyat yang akan dipersembahkan kepada Istana Negara dengan seolah-olah cuba mengingatkan bahawa Yang Dipertuan Agong tidak boleh memecat Perdana Menteri, Najib Razak?
Apakah rasa gusar dan susah hati itu bukan saja mengenai dirinya, tetapi juga mewakili masa depan Najib sama?
Apakah dengan mengingatkan bahawa tiada peruntukan dalam Perlembagaan yang membolehkan Najib dipecat, Salleh sedang cuba “mengajar” Yang Dipertuan Agong  mengenai bidang kuasa baginda?
Apakah tidak dilihat “kurang ajar”  apabila seorang menteri yang hanya masuk kabinet melalui pintu belakang cuba berbuat demikian kepada Yang Dipertuan Agong yang dianggap payung kepada seluruh rakyat jelata?
Semalam, Tun Mahathir Mohamad yang mengetuai Deklarasi Rakyat mengumumkan sejumlah 1,271,997 tandatangan telah berjaya dikumpulkan dalam tempoh dua bulan dan sedang menunggu tarikh untuk menghadap Yang Dipertuan Agong untuk menyerahkannya.
Dalam masa yang saja, pengumpulan tandatangan akan terus dikumpulkan dari semasa ke semasa sebagai membuktikan penolakan rakyat terhadap Najib turut tidak pernah berhenti selagi beliau masih menjadi Perdana Menteri.
Tujuan deklarasi itu diserahkan kepada Yang Dipertuan Agong ialah untuk mengulangi sejarah bagaimana Malayan Union juga ditolak oleh Raja-Raja setelah mendapat desakan yang kuat daripada rakyat.
Dalam kes Najib, walaupun tujuan deklarasi itu bertujuan mengundurkan Najib, tetapi tidak pernah pun sama ada Tun Mahathir atau sesiapa pernah menyebut mengenai perlunya Yang Dipertuan Agong memecat Perdana Menteri.
Yang dimahukan ialah Najib diundurkan.
Jadi, apa sebabnya yang Salleh terloncat-loncat gusar dan susah hati dengan kemungkinan pemecatan Najib setelah Yang Dipertuan Agong menerima timbunan tandatangan deklarasi itu?
Sesuatu yang harus Salleh sedar dan buka mata hatinya luas-luas ialah skandal kewangan berkaitan Najib ini sudah begitu memalukan negara di seluruh dunia sehingga ia bukan saja diperkatakan olah sesiapa saja di semua penjuru alam, bahkan kerananya juga negara kita dikaitkan dengan imej rasuah yang begitu memalukan.
Dalam masa yang sama, beberapa Sultan dan Raja juga semakin kerap bercakap mengenai bahaya dan bahana rasuah sejak timbulnya isu berkaitan Najib itu.
Tidakkah ini menunjukkan Raja dan Sultan kita juga turut prihatin dengan apa yang sedang berlaku dalam negara?
Jika demikian, setelah menerima bukti penolakan rakyat dari semasa ke semasa yang semakin besar nanti, apakah tidak mustahil jika Yang Dipertuan Agong memberi teguran kepada Najib atau membawa hal berkaitan deklarasi itu kepada Majlis Raja-Raja untuk dibincangkan?
Bukankah sebelum ini Majlis Raja-Raja buat pertama kali pernah mengeluarkan kenyataan mengenai 1MDB yang jelas memberi gambaran keprihatinan yang mewakili keresahan rakyat jelata?
Jika Yang Dipertuan Agong tidak berhak memecat, apakah tidak boleh baginda menasihatkan Najib agar berundur atau meletakkan jawatan secara baik berikutan perlakuannya berkaitan skandal kewangan terlalu mencemar imej negara dan bagi memulihkan semula kepercayaan rakyat?
Apa-apa tindakan yang bakal dilakukan oleh Yang Dipertuan Agong atau Majlis Raja-Raja, tidak perlulah Salleh cuba “mengajarnya”.  Baginda ada kebijaksanaannya sendiri.
Kalau pun juga tidak memecat, tetapi Yang Dipertuan Agong dan Majlis Raja-Raja sebenarnya ada banyak cara untuk berbuat sesuatu yang menggambarkan pihak istana bersama rakyat jelata dan turut tidak gembira dengan kepimpinan serta tingkah laku Najib sebagai Perdana Menteri.
Jika Salleh ingin lebih memahaminya, rajin-rajinlah menyelak helaian sejarah bagaimana di masa lalu ada Menteri Besar tiba-tiba berhenti di tengah-tengah perkhidmatan, ada yang ditolak setelah dinamakan, ditarik gelaran dan bermacam-macam lagi yang semuanya memberi isyarat peneraju kuasa tidaklah semata-mata boleh dijatuhkan dengan pilihanraya atau melalui undi sahaja.  (SH 14/05/2016).

0

0

votes
Article Rating
Kongsikan artikel ini


MESEJ TUN M YANG MUDAH UNTUK DIFAHAMI JIKA BENAR MAHU MENOLAK NAJIB

Berucap dalam program Selamatkan Malaysia di Stadium Melawati malam tadi, Tun Mahathir Mohamad antara lain mengajak semua pihak agar bersatu mengalahkan BN dalam pilihanraya kecil Kuala Kangsar dan Sungai Besar yang bakal diadakan pada 18 Jun akan datang tanpa mengira sama ada calonnya daripada Pakatan Harapan atau pun Pas.
“Jangan kita kira siapa calon ini, walaupun Pas kerana kita perlu kalahkan BN untuk menunjukkan kepada Najib bahawa rakyat sudah tidak lagi sokong dia.
“Sebab itu kita perlu kerja keras untuk kalahkan BN dalam dua pilihanraya kecil ini,” tegas Tun Mahathir.
Yesssss…mesej yang mudah dan tidak sukar untuk difahami.
Mesej Tun Mahathir itu bukan saja ditujukan kepada Pakatan Harapan dan Pas agar berunding baik-baik bagi memastikan pertandingan satu lawan satu dengan BN, tetapi juga sebenarnya untuk difahami oleh pengundi di kedua-dua kawasan tersebut.
Malah ia juga secara tidak langsung menggambarkan kesediaan Tun Mahathir untuk turun sama berkempen di Kuala Kangsar dan Sungai Besar kali ini.
Sudah tentu dengan kesediaan berkempen oleh bekas Perdana Menteri dalam  dua pilihanraya kecil ini, ditambah jika wujud kesepakatan yang baik di kalangan parti-parti pembangkang, meskipun ia diadakan pada bulan puasa, kemeriahannya tidak akan berkurang sama sekali.
Maknanya, jika benar semua pihak ingin bersama-sama menyelamatkan Malaysia daripada terus terbelenggu dengan ketidaktentuan dan nama buruk di peringkat antarabangsa, inilah masa terbaik untuk melakukannya.
Kekalahan BN di Kuala Kangsar dan Sungai Besar, lebih-lebih lagi jika dengan undi yang lebih besar, walaupun tidak menjejaskan kedudukan kerajaan, tetapi pasti akan membuatkan Najib dan gerombolan dedaknya semakin membilang hari-hari terakhir mereka di Putrajaya. (SH 15/05/2016).

0

0

votes
Article Rating
Kongsikan artikel ini


TIGA PENJURU HANYA DAPAT DIELAKKAN JIKA PAS TIDAK TERUS SYOK PAKAI BAJU
UKURAN LAMA

Walaupun semua yang membenci Najib Razak mengharapkan berlaku pertandingan satu lawan satu antara pembangkang dengan BN di Kuala Kangsar dan Sungai Besar, namun harapan itu nampaknya semakin sukar menjadi kenyataan.
Ia bukanlah disebabkan oleh Pakatan Harapan yang mempunyai tiga parti tidak sedia untuk bertolak ansur, sebaliknya lebih berpunca daripada Pas yang hanya ada rakan bernama Ikatan, sebuah parti paling kecil keahliannya, tetap berkeras mahu bertanding di kedua-dua kawasan tersebut.
Pas seolah-oleh merasakan Kuala Kangsar dan Sungai Besar adalah milik abadi mereka untuk ditandingi, walaupun Naib Presidennya, Idris Ahmad pernah mengatakan parti itu tidak beriman semata-mata kepada pilihanraya, manakala Hadi Awang tidak lama dulu mengatakan pihaknya tidak mahu berebut kuasa dan hanya mahu menasihati kerajaan saja.
Lalu, kenapa sekarang begitu bermati-matian mahu bertanding di kedua-dua kerusi tersebut dan seolah-olah akan gugur iman jika melepaskan salah satu daripadanya?
Dalam laporan Malay Mail Online, Hadi Awang juga berkata, pihaknya akan bertanding sendirian di kedua-dua pilihanraya kecil itu dan tidak akan bekerjasama dengan Pakatan Harapan.
Kata Hadi lagi, Pas sudah bertanding sejak merdeka di kedua-dua kawasan itu dan oleh yang demikian, mereka mempunyai hak mutlak untuk terus bertanding.
Dalam laporan Sinar Harian pula, Hadi dipetik sebagai berkata, Pas mempunyai sokongan akar umbi yang kuat di Kuala Kangsar serta Sungai Besar dan parti lain yang mahu bertanding harus mengukur baju di badan sendiri.
Sepatutnya semua pihak yang mahukan perubahan menghormati kedudukan Pas dan jangan nak berebut, katanya lagi.
Jika Pas merasakan kedua-dua kerusi itu hak mereka berdasarkan pernah bertanding sejak merdeka, ia adalah alasan jumud yang tidak semestinya boleh diterima pakai sepanjang masa serta berdasarkan perubahan serta keperluan semasa.
Jika kekalahan 399 undi di Sungai Besar dan 1082 undi Kuala Kangsar yang dialami oleh Pas dalam pilihanraya 2013 mahu dijadikan sandaran, Pas seharusnya sedar bahawa ketika itu mereka bersama dalam Pakatan Rakyat dan mendapat sokongan kuat daripada PKR dan DAP.
Untuk Sungai Besar, berdasarkan komposisi 2013, Pas tidak seharusnya lupa bahawa undi bukan Melayu ialah 33 peratus sementara di Kuala Kangsar sebanyak 31 peratus.
Oleh itu, jika mereka bertanding kali ini, tanpa dibantu PKR dan DAP sebaliknya bantuan gantian diperolehi daripada Ikatan yang jumlah keahliannya pun kita tak tahu, apakah mereka yakin pengundi bukan Melayu masih menyokongnya?
Katalah berlaku juga pertandingan tiga penjuru, potensi Pas sebenarnya hanyalah di kalangan 66 peratus pengundi Melayu di Sungai Besar dan 68 peratus di Kuala Kangsar, itu pun terpaksa berebut dengan BN dan Pakatan Harapan.
Bagi pengundi bukan Melayu, kecenderungan mereka sudah tentu lebih kepada DAP serta PKR dan walaupun dalam pilihanraya Sarawak terlihat ada kecenderungan kembali menyokong BN, tetapi sudah tentu pengundi bukan Melayu sekarang ini rasa tertipu apabila jawatan Timbalan Ketua Menteri tidak diberikan sebagaimana ada pemimpin yang menjanjikannya.
Maknanya, walaupun Pas tewas dalam majoriti kecil dalam pilihanraya umum lalu, situasinya sudah berubah sekarang ini.
Dalam pertandingan tiga penjuru, dengan undi Melayu berpecah tiga dan undi jika undi bukan Melayu dapat dikawal dengan baik oleh DAP dan PKR, calon Pakatan Harapan lebih peluang untuk menang.
Kalau berlaku pertandingan dua penjuru antara Pas dengan BN sekalipun, ia belum tentu menjamin kemenangan kepada Pas jika DAP dan PKR tidak memberikan komitmen sokongan.
Sebab itu, dalam Pas mahu berkeras dan bermati-matian ingin bertanding di kedua-dua kerusi tersebut, mereka juga harus rasional, terbuka, pandang kiri pandang kanan dan tidak cepat menutup pintu rundingan sebagaimana yang dituntut oleh Islam sendiri.
Sedia bertolak ansur dan berkompromi adalah lebih baik bagi pihak pembangkang iaitu Pas dan Pakatan Harapan daripada parti Islam itu terus berkeras dan masih “syok sendiri” memakai baju dengan ukuran lama, tambahan lagi Amanah yang disebut- sebut akan bertanding sudah pun menghulurkan kelembutan untuk bertanding satu kerusi saja.
Bertolak ansur dan berkompromi dengan Pakatan Harapan mungkin tidak baik jika Pas hanya ingin menjadi talian hayat kepada Najib Razak dalam mengekalkan kuasanya.  (SH 15/05/2016).

0

0

votes
Article Rating
Kongsikan artikel ini


JAWAPAN TAMBAH PENING DARIPADA MENTERI ARAB SAUDI

Putera Sultan Abdulaziz, anak Raja Arab Saudi yang memerintah sekarang iaitu Raja Salman Abdulaziz Al-Saud yang juga Menteri Pelancongan Arab Saudi berkata, beliau tidak boleh mengulas secara spesifik berkaitan derma RM2,600 juta yang diterima oleh Najib Razak sebelum pilihanraya 2013 lalu.
Najib mengatakan wang yang diterimanya adalah derma politik daripada keluarga Diraja Arab Saudi dan ia kemudian turut disahkan oleh Peguam Negara, Apandi Ali.
“Saya benar-benar tidak tahu latar belakang isu ini, bukan saya mahu mengelak tetapi saya benar-benar tidak ada latar belakang.
“Ini isu dalaman Malaysia dan saya pasti anda akan selesaikannya,” kata beliau ketika bercakap dengan media yang turut dihadiri oleh Nazri Aziz, Menteri Pelancongan dan Kebudayaan.
Sebagai analogi mudah, katalah pihak yang berkaitan dengan Istana atau kerajaan Malaysia telah heboh diperkatakan di seluruh dunia memberikan derma  dan jika derma itu memang benar-benar sebagai derma, apakah mungkin menteri negara kita sanggup memberikan reaksi seperti di atas?
Tidakkah derma itu sepatutnya sesuatu yang mudah untuk diakui, kalau pun tidak mahu membanggakannya?
Cuma perlu katakan ya atau tidak saja.
Kenapa menterinya yang juga merupakan salah seorang anak Raja Arab Saudi boleh mengatakan beliau tiada latar belakang mengenai derma itu sambil tergamak menyebut ia adalah isu dalaman Malaysia?
Mengapa beliau tak mahu mengakui wujudnya derma tersebut jika ia benar-benar sebagai derma?
Lagi pula jumlahnya bukan RM2.60 sen yang menyebabkan ia malu untuk diakui secara terbuka, tetapi RM2,600 juta.
Pening lagi Najib dibuatnya….(SH 16/05/2016).

0

0

votes
Article Rating
Kongsikan artikel ini


SALAHKAH BILA TUN M MAHU BN DIKALAHKAN DI KUALA KANGSAR DAN SUNGAI
BESAR?

Ramai pemuja Najib Razak tiba-tiba bagaikan diserang demam kura-kura apabila Tun Mahathir Mohamad secara terbuka meminta agar BN dikalahkan dalam pilihanraya kecil Kuala Kangsar dan Sungai Besar pada 18 Jun depan.
Bagi Tun Mahathir, hanya dengan kalahnya BN di dua kawasan itu dapat menunjukkan kepada Najib bahawa rakyat  tidak lagi menyokong Perdana Menteri itu berikutan skandal 1MDB dan wang RM2,600 juta yang masuk ke akaun peribadinya telah merudumkan namanya dan menjejaskan imej negara di mata dunia.
Sebelum ini, Tun Mahathir sudah melakukan pelbagai usaha untuk mendesak pengunduran Najib, dengan mutakhirnya mengumumkan keluar UMNO, menggerakkan Deklarasi Rakyat dan kemudian menjelajah ke seluruh negara melalui program Selamatkan Malaysia.
Maka, beriringan dengan Deklarasi Rakyat yang sudah mendapat sokongan lebih 1.27 juta penandatangan, kekalahan BN di Kuala Kangsar dan Sungai Besar tentu saja relevan dalam usaha berterusan Tun Mahathir untuk mengundurkan Najib yang sehingga ini didapati tujuh buah negara telah membuka kertas siasatan berkaitan penggubahan wang haram melibatkan 1MDB.
Apakah di sebalik Tun Mahathir secara terbuka tidak lagi menyokong dan selalu mendesak pengunduran Najib, para pemujanya masih lagi mengharapkan sokongan bekas Perdana Menteri itu untuk memenangi pilihanraya kecil kali ini?
Tentu mustahil bukan?
Oleh itu, apa yang peliknya dengan gesaan Tun Mahathir agar BN dikalahkan di Sungai Besar dan Kuala Kangsar kali ini?
Lagi pula, kekalahan BN tidak menggoyahkan kedudukan kerajaan secara keseluruhan, cuma ia mampu menjadikan BN semakin tidak selamat dalam pilihanraya akan datang selagi Najib masih kekal sebagai Perdana Menteri.
Kalahnya BN di dua pilihanraya tersebut adalah mesej paling ampuh untuk terus menekan Najib agar memahami kehendak rakyat dengan segera berundur tanpa menunggu keputusan PRU 14.
Tanpa diberikan mesej yang lebih jelas,  Najib yang dikelilingi pembodek, pengampu dan pemberi gula-gula manis seperti Salleh Said Keruak terutamanya, tentu saja beranggapan beliau sentiasa disokong dan seolah-olah rakyat masih berslogankan “I Love PM” sepanjang masa.
Jika BN tidak dikalahkan dalam dua pilihanraya ini, ia sebaliknya akan terus membuai Najib seolah-olah pelbagai tindak-tanduknya membebankan negara selama ini tidak mendatangkan apa-apa kesan kepada dirinya.
Malah, lebih  bahaya kerana akan timbul kebanggaan dalam dirinya bahawa tidak saja membebankan kehidupan rakyat dan menambah hutang negara bukan suatu kesilapan, malah membiarkan akaun peribadi penuh dengan timbunan wang juga bukan lagi suatu kesalahan, sekurang-kurangnya dari segi moral sebagai seorang pemimpin.
Sudah tentu, kemenangan BN di Sungai Besar dan Kuala Kangsar akan memberi lebih kemegahan kepada Najib dan sekiranya melalui pelbagai propaganda media pula ia boleh membawa BN terus kekal berkuasa selepas PRU 14, bayangkanlah bagaimana beliau memimpin negara ini selepas itu.
Kiranya tidak membuat gesaan kalahkan BN pula, ia menggambarkan bagaikan Tun Mahathir merestui dan merelakan segala perbuatan salah Najib selama ini sedangkan seluruh dunia sudah lama berpendirian sama.
Oleh itu, jika kita ingin melihat semua kemelut dan apa-apa isu berkaitan skandal kewangan Najib berakhir, seterusnya melihat negara boleh bergerak ke hadapan dengan lebih baik, Sungai Besar dan Kuala Kangsar mesti dijadikan titik permulaannya.
Kekalahan BN di Sungai Besar dan Kuala Kangsar, bukan saja membuatkan Najib sedar penolakan rakyat terhadap dirinya, bahkan akan menyedarkan banyak pihak dalam UMNO tentang bahayanya mengekalkan Perdana Menteri yang sudah tercemar itu.
Pemuja dan pemakan dedak juga akhirnya akan sedar bahawa suara rakyat adalah suara keramat.
Seterusnya, terserahlah kepada Najib membuat pilihan sama ada mahu mengundurkan diri dan membiarkan Malaysia terus selamat atau negara ini akan diselamatkan oleh kerajaan baru selepas pilihanraya umum nanti.
Jadi, tidakkah meminta BN dikalahkan itu merupakan satu lagi sumbangan besar Tun Mahathir demi masa depan rakyat dan negara? (SH 16/05/2016).

0

0

votes
Article Rating
Kongsikan artikel ini


BETULKAH UMNO BERANI PECAT MUHYIDDIN, MUKHRIZ DAN SHAFIE SEBELUM 18 JUN
INI?

Setiausaha Agung UMNO, Tengku Adnan Tengku Mansor dilaporkan akan mencadangkan pemecatan Muhyiddin Yassin dan Mukhriz Mahathir dalam mesyuarat Majlis Tertinggi UMNO yang akan diadakan hujung bulan ini.
Beliau berkata, pihaknya sudah pun mempunyai laporan daripada Jawatankuasa Disiplin UMNO berkenaan tingkah laku Muhyiddin dan Mukhriz.
Pada saya, saya mahu pecat mereka, katanya lagi.
Bagaimana pun, menurut Tengku Adnan, Shafie Apdal mempunyai harapan untuk terlepas daripada sebarang tindakan kerana tidak dilihat bersama dengan pembangkang.
Sebelum ini, orang yang paling ghairah mahu mencadangkan pemecatan Muhyiddin, Mukhriz dan Shafie ialah Nazri Aziz, malah sudah beberapa kali beliau menyebut mengenainya.
Empat hari lalu, Nazri sekali lagi mengulanginya dengan berkata, “Tetap (akan bawa usul pemecatan), apabila saja diberitahu tarikh mesyuarat MT, saya akan bawa usul untuk buang mereka.”
Bagaimanapun, berbeza dengan Ku Nan yang menyifatkan Shafie masih ada harapan untuk terlepas daripada tindakan, Nazri sebaliknya menganggap Naib Presiden UMNO itu sudah melanggar peraturan parti apabila turut hadir bersama-sama Tun Mahathir dalam program Bicara Isu Semasa di Jitra, Kedah, baru-baru ini.
Kata Ahli Parlimen Padang Rengas itu, Mahathir sekarang sudah berada di pihak pembangkang dan kehadiran Shafie dalam program tersebut menunjukkan beliau juga sudah melampau batas serta perlu ditendang keluar daripada UMNO.
Kenapa Ku Nan dan Nazri kelihatan seolah-olah saling berebut untuk mencadangkan pemecatan Muhyiddin, Mukhriz dan Shafie?
Mengapa perlu Ku Nan juga mahu mencadangkan pemecatan itu sedangkan beliau tentunya tahu bahawa Nazri sudah  beberapa kali menyebut secara terbuka akan membawa usul tersebut?
Mengapa perlu berebut-rebut? Mahu membodek Najib atau sebenarnya secara halus mahu membebankan lagi Perdana Menteri dengan kebencian massa?
Kalau pun Ku Nan sudah mempunyai laporan Jawatankuasa Disiplin, bukankah sebagai Setiausaha Agung, beliau hanya perlu membentangkannya saja dan kemudian membiarkan mana-mana Ahli MT yang lain untuk mencadangkan tindakan selanjutnya?
Sebagai Setiausaha Agung UMNO yang dilantik, tidakkah Ku Nan seharusnya lebih berperanan menguruskan pentadbiran parti berbanding turut menjadi watak utama dalam hal pecat memecat pemimpin?
Satu persoalan lagi, benarkah UMNO betul-betul berani untuk memecat Muhyiddin, Mukhriz dan Shafie dalam mesyuaratnya hujung bulan ini sedangkan pengundian pilihanraya kecil Sungai Besar dan Kuala Kangsar adalah pada 18 Jun?
Jika sebelum ini tindakan terhadap tiga pemimpin itu ditangguhkan berikutan pilihanraya negeri Sarawak, apakah dalam berhadapan dua pilihanraya kecil ini UMNO betul-betul berani berhadapan dengan risiko?
Bagaimana jika dengan pemecatan itu nanti, ia diikuti dengan kekalahan calon UMNO di kedua-dua pilihanraya kecil tersebut?
Atau dalang-dalang sebenarnya sedang berperanan dengan licik untuk menghenyak lagi imej Najib dengan gambaran beliau memang benar-benar sedang ditolak rakyat? (SH 17/05/2016).

0

0

votes
Article Rating
Kongsikan artikel ini


JIKA BENAR NAJIB YANG MAHU DISINGKIRKAN, BERSATULAH MAHATHIR DAN ANWAR!!

Warkah dari penjara yang ditulis oleh Anwar Ibrahim, walaupun menyentuh banyak perkara, tetapi hanya satu aspek yang dilihat paling menjadi asas kebimbangan bekas Ketua Pembangkang itu iaitu Tun Mahathir Mohamad.
Lantaran itu, beliau cuba mengingatkan pimpinan PKR agar tidak terpesong daripada perjuangan sebenar untuk kebebasan dan keadilan, kedaulatan undang-undang dan melawan salah guna kuasa serta rasuah di sebalik ghairah dengan gerakan bekas Perdana Menteri yang sedang bermusuh “tahap  empat”  dengan Najib ketika ini.
Anwar juga mahukan mereka berhati-hati dengan gerakan licik Tun Mahathir dengan mengungkap perkataan “pahlawan jadi-jadian”  serta memetik kata-kata penyair Willian Shakespeare “ular yang dulu mematuk kini memakai mahkota” untuk direnungkan.
Mengapakah Anwar masih melontarkan kecurigaaannya sedangkan di peringkat awal Deklarasi Rakyat dahulu beliau menyokongnya sambil mengatakan sudah melupakan segala dendam peribadinya dengan Tun Mahathir demi kepentingan negara?
Mengapa dalam mereka, Tun Mahathir dan Anwar, sama-sama mahu menjatuhkan Najib, tetapi tetap saling bermusuh dan mencurigai antara satu sama lain?
Di mana salah dan silapnya?
Dalam hal ini, kedua-duanya, Tun Mahathir dan Anwar ada salah dan silap masing-masing?
Tun Mahathir, di sebalik sedang menggunakan Pakatan Harapan, PKR, DAP,  Amanah dan pelbagai  NGO lainnya sebagai “kenderaannya” untuk menggasak dan memaksa pengunduran Najib, tetapi dalam keadaan-keadaan tertentu beliau masih lagi tidak dapat menerima Anwar.
Ia terlihat dalam beberapa temubual dengan media asing di mana Tun Mahathir masih lagi bercakap soal moral Anwar serta pernah mengatakan bekas Timbalan Perdana Menteri itu sudah terlalu tua untuk menjadi Perdana Menteri.
Kenapa perkara itu masih disebut lagi sedangkan di ketika yang sama Tun Mahathir mengharapkan Pakatan Harapan, PKR, DAP, Amanah serta orang-orang kepercayaan Anwar untuk membantunya menyingkirkan Najib?
Tidakkah perbuatan Tun Mahathir itu amat menyinggung dan menikam hulu hati Anwar yang sedang mendekap keseorangan dalam penjara?
Seharusnya banyak perkara sensitif yang melibatkan Anwar, bukan saja dielakkan daripada diutarakan secara terbuka oleh Tun Mahathir, malah juga ketika bercakap dengan media-media asing.
Perasaan Anwar yang berjaya mewujudkan pakatan pembangkang yang kukuh, memikat sokongan golongan muda dan membangkitkan kesedaran massa terhadap ketidakadilan dan sebagainya selepas dipecat daripada kerajaan pada 1998, setidak-tidaknya haruslah juga diambil kira oleh Tun Mahathir.
Sekiranya selepas dipecat pada 1998, Anwar tidak menubuhkan PKR dah tidak menggerakkan kesatuan di kalangan parti-parti pembangkang sebagaimana yang wujud hari ini, Tun Mahathir pasti tidak dapat berbuat apa-apa melihat pelbagai karenah serta onar Najib yang menyakitkan hatinya sekarang ini.
Dalam masa yang sama, Anwar juga, meskipun berada dalam penjara dan pernah dipenjara serta oleh dipecat oleh Tun Mahathir, beliau juga sepatutnya tidak lagi mengungkit-ungkit kesalahan masa lalu bekas Perdana Menteri selama 22 tahun itu.
Ungkapan-ungkapan tidak enak yang dikaitkan ketika Tun Mahathir berkuasa dahulu, kehilangan wang berbilion-bilion dan pelbagai lagi seharusnya juga diketepikan buat sementara untuk diutarakan oleh Anwar kerana yang paling utama untuk dihadapi ketika ini ialah Najib.
Meskipun banyak orang bercakap soal kehilangan wang, bail-out dan kerugian berbilion-bilion ringgit sewaktu Tun Mahathir berkuasa, tetapi yang harus dilihat juga ialah tidak ada dakwaan wang itu masuk ke poket peribadinya.
Lagi pun, semua yang berlaku ketika Tun Mahathir berkuasa dahulu, Anwar juga adalah sebahagian daripada kerajaan. Menyebut, apatah lagi mengulang-ulangnya  hanyalah ibarat menepuk air dalam dulang semata-mata.
Baik Tun Mahathir, mahu pun Anwar, kedua-duanya harus kembali bermuhasabah dan merenung matlamat masing-masing. Jika Najib yang benar-benar disasar mahu diundurkan, berjauhan dan saling kata-mengata bukanlah pilihan yang harus dibanggakan.
Tun Mahathir dan Anwar mesti sedia berlapang dada, melupakan sengketa lama dan kembali bersatu untuk menyingkirkan Najib. Sebagaimana ketika kedua-dua pemimpin itu berganding dalam kerajaan dahulu mengundang banyak kecemerlangan dan pujian, bersatunya kembali mereka pasti membuatkan Najib tidak mampu bertahan lebih lama lagi.
Oleh itu, bersatulah Tun Mahathir dan Anwar, bukan saja untuk menyingkirkan Najib, tetapi dengan tujuan yang benar-benar menyelamatkan Malaysia. (SH 17/05/2016).

0

0

votes
Article Rating
Kongsikan artikel ini


"BESAR KEMALUAN" DENGAN BERITA INI

Sekali lagi, angkara Najib Razak, rakyat Malaysia yang tinggal di London tentunya berasa malu dengan jiran tetangga, kenalan atau rakan-rakan mereka di sana.
Setelah banyak media antarabangsa seperti WSJ, ABC News, New York Times, Whashington Post, Sarawak Report dan sebagainya membuat laporan ke seluruh dunia mengenai dakwaan rasuah melihatkan Najib, kini Chanel 4, sebuah stesen penyiar di UK pula berbuat demikian.
Lebih memalukan lagi kerana penyiaran itu dilakukan ketika Najib sendiri sedang melakukan lawatan rasminya ke London dan berucap dalam sebuah majlis berkenaan pelaburan di sana.
Kecuali golongan pemakan dedak yang “kemaluannya tetap kecil” dengan penyiaran-penyiaran berita seumpama itu, mereka yang lain tentu saja terasa seperti diaibkan maruah dan harga diri sebagai rakyat Malaysia yang selama ini dihormati, disanjung dan dinilai tinggi intergritinya.
Hanya di zaman  Najib “kemaluan demi kemaluan”  rakyat Malaysia di dalam dan luar negara “dibesarkan”  silih berganti dan bagaikan tiada titik hentinya.
Oleh itu, segeralah BERUNDUR WAHAI NAJIB daripada terus menyusahkan rakyat  sendiri. (SH 18/05/2016).

0

0

votes
Article Rating
Kongsikan artikel ini


SELEPAS WARKAH DARI PENJARA, ADAKAH IA TANDA2 ANWAR AKAN BEBAS LEBIH
AWAL?

Fakta lain yang terkandung dalam warkah dari penjara yang ditulis oleh Anwar Ibrahim ialah – “Dan tolong jangan percaya yang mengaku sebagai “sumber sahih, dipercayai”  yang mana Najib telah menghantar utusan bertemu saya dan telah berlaku satu pertemuan dengan Zahid di HKL minggu lepas.
“Ini adalah fitnah dan disebarkan dengan niat untuk melahirkan kesangsian dan perbalahan.”
Mengapa, sementara Anwar melahirkan kebimbangan terhadap Tun Mahathir dan projek Deklarasi Rakyatnya sambil meminta pimpinan PKR agar sentiasa berwaspada terhadap bekas Perdana Menteri selama 22 tahun itu, beliau sendiri yang turut membangkitkan mengenai pertemuan sulit dengan geng Najib yang khabar anginnya tidak banyak pun diperbualkan oleh orangramai?
Ada yang mengatakan, selain mengadakan pertemuan dengan Zahid, Najib juga menghantar wakilnya iaitu Azeez Abdul Rahim, Pengerusi Tabung Haji untuk bertemu Anwar.
Adakah Anwar secara halus sedang cuba memberitahu sesuatu di sebalik warkahnya itu?
Adakah apabila berlaku penafian, sebagaimana yang kerap berlaku dalam banyak kes sebelum ini, ia sebenarnya adalah tanda-tanda kebenaran semakin hampir?
Malah, kata mereka yang arif dalam mengikuti perjalanan politik Anwar, ketika mahu melawan Tun Ghafar Baba dulu pun, beliau bermula dengan penafian juga.
Dalam hal ini, mungkinkah pertemuan Anwar dengan wakil Najib dan Zahid Hamidi  itu betul-betul telah berlaku?
Apakah Najib, di sebalik ditekan hebat oleh Tun Mahathir yang bekerjasama dengan Pakatan Harapan dan disokong sebahagian pemimpin pro Azmin Ali dalam PKR, turut mengintai peluang untuk mempergunakan Anwar bagi menyelamatkan masa depan politiknya?
Itukah sebabnya, maka warkah dari penjara itu banyak sekali menyentuh mengenai Tun Mahathir dan Deklarasi Rakyat?
Itukah juga puncanya Anwar diberikan kelonggaran, sebagaimana yang diakui oleh Timbalan Menteri Dalam Negeri, Nur Jazlan Mohamed, untuk menyebarkan warkah tersebut di sebalik peraturan Jabatan Penjara yang melarang sesuatu barang dibawa masuk atau keluar dari penjara?
Apakah selepas ini kita akan menatap lebih banyak lagi luahan Anwar berkaitan Tun Mahathir dan Deklarasi Rakyat?
Dan akhirnya, apakah Anwar  bakal dibebaskan lebih awal daripada penjara melalui pengampunan yang akan diusulkan sendiri oleh Najib?
Apakah juga nanti, melalui pembebasan awal itu, bukan sekadar membuatkan Anwar, Dr Wan Azizah, Nurul Izzah dan lain-lain pemimpin yang masih setia dengan Ketua Umum itu rasa terhutang budi dengan Najib, malah penyudahnya akan turut  membawa perpecahan kepada PKR sama?
Di titik paling akhir sekali nanti, mungkinkah semua yang pro Anwar, termasuk Dr Wan Azizah dan Nurul Izzah yang memang diketahui tidak menyokong Deklarasi Rakyat akan bertaut erat dengan Najib, UMNO serta BN dan pakatan pembangkang akan diambilalih oleh Tun Mahathir bagi meneruskan hasrat menyingkirkan Perdana Menteri dari tampuk kuasa melalui pilihanraya? (SH 18/05/2016).

0

0

votes
Article Rating
Kongsikan artikel ini


GENIUS SANGATKAH ANAK TIRI NAJIB?

Sebelum ini, anak tiri Najib Razak, Riza Aziz dilaporkan memiliki dua hartanah di Amerika Syarikat iaitu kondominium mewah di Park Laurel, New York berharga AS$33.5 juta dan sebuah lagi dalam bentuk rumah agam di Beverly Hill bernilai AS$17.5 juta.
Pembelian kedua-dua hartanah itu, menurut WSJ sedang disiasat oleh FBI kerana didakwa datangnya daripada sumber 1MDB yang dilencongkan berjumlah AS$50 juta.
Kini WSJ mendedahkan lagi bahawa FBI turut menyiasat hartanah lain milik Riza di Kota London bernilai RM137.6 juta, juga kerana dikhuatiri pembeliannya menggunakan dana daripada 1MDB.
Banyaknya harta anak tiri Najib? Kaya sangatkah dia?
Sebelum Najib menjadi Perdana Menteri, kenapa tidak pernah pula kita mendengar mengenai pemilikan harta, kerjaya atau apa-apa kejayaan anak tirinya itu?
Mengapa hanya setelah Najib menjadi Perdana Menteri, Riza bukan saja dapat menerbitkan filem di Hollywood, bahkan juga mampu memiliki banyak hartanah di luar negara?
Apakah filem yang diterbitkannya benar-benar sukses dan membawa pulangan yang lumayan?
Adakah mana-mana penerbit lain di Hollywood yang baru menerbitkan satu filem yang sederhana misalnya, pernah diketahui mempunyai cerita kejayaan memiliki hartanah yang hampir sama seperti Riza?
Atau barangkali, genius sangat agaknya anak Malaysia bernama Riza Aziz ini!! (SH 19/05/2016).

0

0

votes
Article Rating
Kongsikan artikel ini


PAS, JIKA MENANG DI SUNGAI BESAR & KUALA KANGSAR LEBIH MENJADI ANCAMAN
KEPADA PAKATAN HARAPAN

Pembangkang utama dalam negara sekarang ialah Pakatan Harapan yang mempunyai tiga parti yang meliputi semua kaum iaitu PKR, DAP dan Amanah manakala Pas adalah pembangkang yang bersendirian sejak meninggalkan Pakatan Rakyat dan hanya baru-baru ini saja menubuhkan blok ketiga bersama sebiah parti kecil iaitu Ikatan.
Selain itu, Pakatan Harapan juga adalah gabungan tunggal yang berhasrat untuk menjadi kerajaan alternatif kepada BN sedangkan Pas hanya mahu menjadi penasihat semata-mata.
Lantaran itu, sekiranya ada pilihanraya kecil di mana-mana, Pakatan Harapan semestinya lebih layak meletakkan calon untuk berlawan dengan BN berbanding Pas.
Lebih-lebih lagi dalam PRK Sungai Besar dan Kuala Kangsar di mana pengundi bukan Melayu adalah 33 peratus dan 31 peratus, kesesuaian itu tentu saja lebih kepada Pakatan Harapan.
Sebagai pembangkang yang kedua, Pas boleh memilih sama ada untuk sama-sama bertanding dan membiarkan berlaku pertandingan tiga penjuru atau berunding dengan Pakatan Harapan untuk menjadikan satu lawan satu.
Jika mereka benar-benar ingin bersama dengan pembangkang menumbangkan BN dan menjadikan pilihanraya kecil Sungai Besar dan Kuala Kangsar sebagai mesej penolakan terhadap Najib, Pas seharusnya lebih sedia berlembut dan bertolak ansur dengan Pakatan Harapan.
Alasan bahawa Sungai Besar dan Kuala Kangsar kawasan tradisi yang ditandingi Pas sejak merdeka tidak boleh diterima sama sekali kerana ia adalah “kawasan tradisi kalah, bukannya tradisi menang”,
Kawasan tradisi menang mungkin boleh ditolak-ansur untuk orang lain tidak kacau daun, tetapi kawasan tradisi kalah, tolak ansur untuk pihak lain mencuba sepatutnya lebih terbuka.
Dengan itu, tentu saja tidak masuk akal apabila Pas pula yang meminta Pakatan Harapan agar jangan kacau daun dan membiarkan saja mereka bertanding di kedua-dua kawasan itu.
Bukankah yang menjadi pembangkang utama serta benar-benar ingin mengalahkan BN dan menjadi alternatif kepada kerajaan ialah Pakatan Harapan?
Walaupun pimpinan Pas seperti Tuan Ibrahim Tuan Man, Idris Ahmad dan Iskandar Abd Samad sebagai contoh, terlihat agak senada dengan Pakatan Harapan, tetapi Hadi Awang, Dr Haron Din dan Nasharuddin Tantawi jelas begitu merendah diri dan seakan-akan lebih menerima Najib.
Sudah pasti, di sebalik ada pimpinan Pas yang kekal dengan iltizam menumbangkan UMNO dan BN, kedudukan Hadi Awang sebagai Presiden dan Dr Haron Din sebagai Mursyidul Am, jauh lebih dominan dalam menguasai dan menentukan hala tuju parti itu.
Pas juga tidak pernah secara khusus mengatakan mereka akan bersama-sama dengan Pakatan Harapan mendepani BN dalam pilihanraya akan datang. Di sebalik bertahalul siyasi dengan PKR di Selangor, Pas juga amat memusuhi DAP dan Amanah.
Matlamat Pas lebih ingin bertanding bersendirian dalam pilihanraya umum akan datang, malah dalam video yang pernah tersebar tidak lama dulu, Tuan Ibrahim Tun Man mengatakan Pas akan “bernilai tinggi” dalam bersendirian ini dan akan menjadi rebutan selepas keputusan PRU 14 memandangkan sama ada BN atau Pakatan, kedua-dua dilihat tidak mampu memenangi jumlah kerusi yang betul-betul kukuh untuk membentuk kerajaan.
Maknanya apa?
Maknanya tidak lain ialah bahawa Pas boleh bekerjasama dengan sesiapa saja, asalkan parti mana lebih kuat atau yang mampu memberi tawaran lebih baik.
Tidakkah ini sebenarnya merbahaya kepada kedudukan Pakatan Harapan?
Oleh itu, meskipun pertandingan satu lawan satu adalah terbaik untuk menumbangkan BN di Sungai Besar dan Kuala Kangsar, Pakatan Harapan juga harus sentiasa berwaspada tentang matlamat dan kiblat sebenar Pas sekarang ini dan semenjak Hadi Awang pandai bersedondon merah jambu dengan Najib.
Kebulatan tekad Pas untuk terus bertanding tanpa kompromi di Sungai Besar dan Kuala Kangsar, sama sekali tidak membantu mengukuhkan barisan pembangkang untuk berlawan dengan BN, malah sekiranya mereka menang di salah satu atau kedua-dua kerusi itu, ia adalah ancaman sebenar kepada perjalanan Pakatan Harapan untuk menumbangkan BN dan menawan Putrajaya dalam pilihanraya akan datang.
Dalam keadaan tradisi kalah pun susah diajak berunding, setelah menang nanti bukan saja segala-galanya bertambah sukar, malah tidak mustahil “warna merah jambu akan lebih menyerlah kemerah-merahannya”. (SH 19/05/2016).

0

0

votes
Article Rating
Kongsikan artikel ini


KECUALI JIKA BERANI ISYTIHAR KEMBALI BERSAMA PAKATAN PEMBANGKANG, PAS
SEBAIKNYA DILUPAKAN SAJA

Sementara Pas terus mendesak agar mereka diberi peluang bertanding satu lawan satu dengan BN di Sungai Besar dan Kuala Kangsar, dalam masa yang sama banyak pihak juga bimbang terhadap lenggok perjuangan sebenar parti Islam itu sekarang ini.
Terbaru, bekas Perdana Menteri, Tun Mahathir Mohamad juga ada kebimbangan yang sama bahawa jika hanya Pas yang dibiarkan berlawan tanpa disertai calon yang mewakili rakyat untuk menolak Najib Razak, ada kemungkinan ia akan menarik diri di saat-saat akhir dengan tujuan memberi kemenangan percuma kepada BN.
“Kita tidak hairan jika ini yang akan dilakukan oleh Pas.
“Hadi Awang nampaknya sudah terima “cash is king”  Najib walaupun dunia menganggap beliau pemimpin yang kuat rasuah,” kata Tun Mahathir dalam tulisan di blognya.
Hakikatnya, kebimbangan dan ketidakpercayaan massa terhadap Pas yang dipimpin oleh Hadi Awang adalah sesuatu yang sudah merata di mana-mana. Pas tidak lagi dilihat seperti Pas yang dahulu, malah Hadi Awang yang dulunya tidak lekang dengan perkataan taghut, kafir assabiyah dan seumpamanya terhadap UMNO dan BN, kini dilihat sudah berubah hampir 180 darjah.
Sebaliknya kini, ungkapan terbiasa dilafazkan Hadi Awang ialah barua, mencerca Amanah, memusuhi DAP mirip seperti UMNO, malah disertai dengan perkataan seperti “babi DAP” sedangkan sebagai ulama dan pemimpin dalam masyarakat berbilang kaum, ungkapan seperti itu tidak seharusnya dilafazkan terhadap pihak lain, jika benar ingin bersama-sama menyingkirkan Najib
Lagi pun DAP adalah parti berbilang kaum yang mana orang Melayu dan Islam, selain ramai menjadi ahlinya, turut ada yang terpilih sebagai Ahli Parlimen juga.
Jadi wajarkah DAP dilabelkan sedemikian rupa?
Berbalik kepada pilihanraya kecil Sungai Besar dan Kuala Kangsar, keinginan Pas yang tidak mahu Pakatan Harapan turut meletakkan calon seharusnya tidak dilayan sama sekali.
Pakatan Harapan tidak perlu tunduk kepada PAS, kecuali jika parti itu secara terbuka mengisytiharkan kembali kepada pakatan pembangkang atau setidak-tidaknya berani mengatakan ingin sama-sama parti-parti pembangkang untuk menumbangkan BN dan tidak lagi dapat menerima kepimpinan Najib yang penuh masalah dan skandal itu.
Yang beria-ia mengatakan Pas ingin menumbangkan UMNO dan BN hanyalah Tuan Ibrahim Tuan Man serta beberapa pemimpin kecilnya yang lain sahaja, sedangkan Hadi Awang dan Dr Haron Din, dua individu yang lebih berkuasa menentukan hala tuju parti Islam itu, tampaknya cukup selesa dan “tidak geli apa-apa”  berdampingan erat dengan Najib yang sedang dicemuh di seluruh dunia.
Selagi Pas dan Hadi Awang masih kekal dengan pendirian serta wataknya seperti sekarang, Pakatan Harapan mesti terus meletakkan calonnya di Sungai Besar dan Kuala Kangsar. Ini kerana Pakatan Harapan adalah parti sebenar yang membawa imej menolak Najib secara total.
Malah, sebagaimana yang pernah ditulis dalam blog ini sebelum ini, jika benar ingin bersama-sama memberi tekanan kepada Najib, PASlah yang harus bertolak ansur dan berkompromi dengan Pakatan Harapan, bukannya terus berdegil dan seolah-olah tiada tolak ansur dalam kamus perjuangannya.
Jika Pas tidak berani membuat perisytiharan terbuka, merekalah kacau daun sebenar yang mungkin mempunyai maksud tersirat ingin memanjangkan lagi hayat politik Najib.
Jangan lagi dilayan pemintaan agar Pas saja yang layak dan sesuai bertanding di Kuala Kangsar dan Sungai Besar seolah-olah ada dalil Tuhan atau hadis sahih yang mengatakan demikian.
Lupakanlah episod  bersama Pas dan sebaiknya Pakatan Harapan lebih menumpukan kepada kekukuhan ikatan sesama anggotanya dengan imej dan iltizam yang lebih kental untuk menyingkirkan Najib, menumbangkan BN dan menyelamatkan negara ini kerana rakyat sebenarnya sentiasa membuak-buak dengan perasaan itu. (SH 20/05/2016).

0

0

votes
Article Rating
Kongsikan artikel ini


SALLEH, KALAU NAK TAHU SUMBERNYA, PAKSALAH NAJIB SAMAN WSJ!!

Dalam usaha mempertahankan Najib Razak dan anak tirinya, Riza Aziz berkaitan pendedahan terbaru WSJ yang mengatakan pembelian hartanah di London milik penerbit filem itu yang didakwa sedang disiasat FBI, Salleh Said Keruak membidas akhbar perniagaan itu kerana tidak berani mendedahkan sumber berita yang diperolehinya.
Katanya, tindakan WSJ tidak mendedahkan nama sumber itu bukan saja cara pengecut, malah bertujuan untuk mengelak daripada diambil tindakan saman.
Selain mendakwa laporan WSJ hanya ditulis berdasarkan khabar angin  dan merupakan pembohongan bermotifkan politik yang diterima tanpa mendapat pengesahan sewajarnya, Salleh turut berkata, “kami tahu mereka tidak akan menyatakan nama sumbernya kerana mereka memang tidak dapat menyatakannya.”
Najib tak nafi, Riza berdiam diri, sebaliknya hanya Salleh yang kita dengar suaranya berbunyi.
Kenapalah Salleh bersusah payah membidas WSJ dengan andaian syok sendiri yang direka-reka semata-mata untuk membela dan mempertahankan Najib serta keluarraganya.
Jika benar-benar ingin mengetahui sumber berita WSJ itu, langkah pertama yang harus diambil Salleh ialah memujuk Najib atau Riza Aziz mengambil tindakan mahkamah terhadap akhbar tersebut.
Kiranya gagal dipujuk, Salleh seharusnya memaksa Najib serta Riza dengan sedaya upayanya untuk menyaman juga WSJ, walau dengan apa cara sekali pun.
Dalam dunia kewartawanan, memang ada ketikanya sumber pemberitaan tidak dapat didedahkan atas sebab-sebab tertentu seperti kerahsiaan, keselamatan dan sebagainya.
Tetapi, sebagai akhbar berprestij di dunia dan sudah lama bertapak di dunia dengan pelbagai anugerah kewartawanan yang dimenangi, kebarangkalian untuk WSJ menulis sesuatu berita semata-mata berdasarkan sumber palsu atau tidak sahih adalah tipis sekali.
Biasanya, hanya setelah yakin dengan sumber berita atau sekurang-kurangnya diberikan salinan atau melihat fakta sesuatu itu, barulah mereka menulis dan melaporkannya.
Bagaimanapun, jika sesuatu kes dibawa ke mahkamah, Najib dan Riza antara lain boleh mendapatkan perintah agar WSj memberitahu sumber maklumat yang diperolehinya jika benar-benar yakin dakwaan yang dibuat terhadapnya itu adalah palsu, tidak benar dan rekaan.
Soalnya, apakah dakwaan WSJ terhadap anak tiri Najib itu sesuatu yang tidak benar dan palsu?
Nafikan perkara itu dahulu, kemudian saman WSJ dan dengan pasukan peguambela terhebat yang mampu membelanya berikutan mempunyai dana berupa derma RM2,600 juta yang pernah ada dalam akaun peribadinya dan penderma juga dikatakan menulis dalam suratnya bahawa wang itu boleh digunakan untuk apa saja, Najib sebenarnya tidak masalah untuk membersihkan namanya jika beliau dan keluarganya sepenuhnya yakin mereka tidak bersalah dan hanya difitnah.
Kalau empunya badan bukan saja tidak berani menyaman, malah membuka mulut menafikannya tidak kedengaran, maka siapa mahu mempercayai kata-kata syok sendiri Salleh bahawa laporan WSJ adalah fitnah, bermotifkan politik dan hanya berdasarkan khabar angin?
Pokoknya, saman dululah Pak Salleh Said Keruak!! (SH 20/05/2016).

0

0

votes
Article Rating
Kongsikan artikel ini


DAH DAPAT UGUTAN, APA DITUNGGU LAGI?

Senada dengan beberapa tulisan dalam blog ini yang mahukan Pas lebih bertolak ansur dan kalau pun ingin berdepan satu lawan satu dengan BN sama ada di Sungai Besar mahu pun di Kuala Kangsar, parti itu yang seharusnya akur dengan Pakatan Harapan dan bukannya Pakatan Harapan tunduk kepada mereka, Azmi Ali nampaknya telah memulakan langkah yang boleh diberikan pujian ke arah itu.
Langkah tersebut ialah memberi kata dua agar tiga Exco Pas meletakkan jawatan dalam kerajaan negeri sekiranya parti itu berkeras juga mahu meletakkan calonnya di Sungai Besar.
Sebagai ketua kerajaan negeri di Selangor dan penggerak penting dalam Pakatan Harapan, memang wajar Azmin memberikan kata dua itu agar Pas lebih sedar dirinya yang sebenar.
Meskipun semalam ada penafian mengatakan kata dua itu tidak pernah diberikan, tetapi Ketua Penerangan Dewan Ulama Pas, Mohd Khairuddin Aman Razali akhirnya mengesahkan perkara itu.
Katanya, permintaan Azmin agar tiga Exco Pas harus meletakkan jawatan jika berkeras meletakkan calon di Sungai Besar adalah sesuatu yang benar berdasarkan maklumat yang diterima pihaknya.
Lagi pun, cakap ulama dan maklumat yang disampaikan kepada ulama mestilah sesuatu yang benar belaka.
Maka, apa pendirian Pas selepas ini – tetap berkeras mahu bertanding juga di Sungai Besar atau sedia bertolak ansur dengan Pakatan Harapan?
Terus berpegang kepada ketetapan bertanding yang kononnya tidak boleh diubah lagi atau lebih sayangkan jawatan Exco dalam kerajaan negeri Selangor?
Apa ditunggu lagi wahai Pas…buatlah keputusan dengan segera?
Apa pun, tahniah kepada Azmin yang bukan saja sedang “mengajar” Pas, malahan juga menunjukkan kepada parti itu bahawa Pakatan Harapan adalah pembangkang dominan yang sedang menuju untuk menjadi alternatif kepada kerajaan UMNO dan BN yang telah rosak binasa angkara skandal kewangan melibatkan Najib sekarang ini.
Sungai Besar dan Kuala Kangsar adalah titik mulanya, manakala Pas boleh memilih sama ada mahu bersama dengan perubahan dan pembaharuan itu atau lebih sedia menjadi pelampung penyelamat kepada Najib sedang dihina di seluruh dunia? (SH 21/05/2016).

0

0

votes
Article Rating
Kongsikan artikel ini


NAJIB, PEMIMPIN YANG SUDAH TIADA RASA MALU DALAM DIRINYA

Seorang pemimpin UMNO yang baru kembali dari menunaikan umrah memberitahu, antara doanya di Multazam, satu tempat berhampiran Kaabah yang dianggap paling makbul untuk memohon sesuatu hajat ialah meminta kepada Tuhan supaya negara kita segera diberikan pemimpin yang baik dan bebas daripada segala skandal.
Katanya, selain meminta beberapa doa lain, tindakannya memohon doa sedemikian ialah kerana merasakan sudah tiada jalan lagi untuk mengharapkan Najib berundur daripada jawatannya.
Najib, katanya, seolah-olah tidak mahu mendengar suara dari dalam dan luar negara yang menolak dan mengutuknya berkaitan skandal 1MDB serta dana yang masuk ke akaun peribadinya, meskipun secara lumrahnya, jika di negara lain, mereka sudah pasti mengundurkan diri kerana tidak mahu terus-terusan mengorbankan rakyat dan negara.
Hanya dengan berdoa kepada Tuhan, ia merupakan usaha terakhir yang saya mampu lakukan untuk kepentingan negara sambil berharap doa saya akan dimakbulkan, kata pemimpin tersebut yang kemudian menunjukkan bulu roma di tangannya yang sedang tegak berdiri.
Sememangnya, Najib boleh dianggap mencipta sejarah yang tersendiri buat negara dan dirinya. Sepanjang masa, di seluruh dunia ada saja berita-berita buruk disiarkan mengenai dirinya melalui pelbagai saluran media.
Kadang-kadang, sepertimana yang dilakukan oleh Chanel 4, sebuah saluran TV di United Kingdom, berita mengenai dakwaan rasuah melibatkan Najib itu sengaja disiarkan ketika kunjungan rasmi Perdana Menteri ke London baru-baru ini.
Ia disiarkan seolah-olah sebagai bantahan atau protes terhadap lawatan rasmi Najib, pemimpin yang dianggap paling tercemar di dunia ketika ini.
Tidak ada mana-mana pemimpin lain, sama ada di dunia sebelah Asia, Afrika, Amerika Latin dan sebagainya yang paling menjadi fokus media antarabangsa sekarang ini melainkan Najib.
Tetapi, di sebalik berita silih berganti dan pelbagai pendedahan baru mengenai dirinya, Najib masih lagi selamba saja menghadapi semua itu seolah-olah sedikit pun tiada perasaan malu dalam dirinya.
Beliau tetap mempamerkan wajah tidak bersalahnya, walaupun dalam masa yang sama semua orang juga tahu bahawa banyak media antarabangsa tidak dilayannya, malah diusir keluar hanya kerana bertanyakan soalan kepadanya.
Sesungguhnya, ia tidak pernah berlaku sebelum ini. Berbeza dengan Tun Mahathir yang tidak pernah lari daripada menjawab soalan, bahkan tidak pernah menolak sesiapa untuk bertanyakan soalan kepadanya.
Sebab itu, bagaimana sekali pun orang marah dan menolak Tun Mahathir, tetapi kerana sumbangan dan jasanya juga tak ternilai, tidak pernah kedengaran ada sesiapa sampai sanggup berdoa di depan Kaabah di sebalik dalam masa yang sama terus memberikan kepada UMNO dan pemimpin-pemimpin yang lain.
Hanya di bawah Najib, sementara secara berdepan ada yang tidak mampu melakukan penolakan secara terbuka sebagaimana banyak pihak lain yang sudah berbuat demikian, ada juga yang dalam diam menganggap beliaulah pemimpin paling menyusahkan rakyat dan negara. (SH 21/05/2016).

0

0

votes
Article Rating
Kongsikan artikel ini


HAKIKATNYA, NAJIB SEMAKIN DITOLAK…

Mungkin ada yang kata jumlah ini terlalu kecil, berbanding lebih 20 ribu cawangan yang UMNO ada. Tetapi jumlah 53 ini hanya di Kedah saja, belum termasuk lagi di Johor, Negeri Sembilan, Selangor, Sabah dan negeri-negeri yang lain.
Jika dicampur semuanya, sekurang-kurangnya ia merupakan satu lagi episod atau perjalanan politik yang memalukan bagi Najib.
Selain itu, jumlah ini juga tentunya tidak termasuk mereka yang diugut, digertak, dihalang dengan pelbagai cara atau mungkin juga ada yang dibayar agar tidak meneruskan membawa usul menolak Najib itu.
Oleh itu, berapa pun jumlahnya, yang penting ialah Najib semakin ditolak oleh ahli-ahli UMNO sendiri.
Ini hanyalah permulaan dan berdasarkan jangkaan bahawa lebih banyak pendedahan buruk mengenai Najib setiap hari, mereka yang menolak dalam hati dan akan membuktikannya melalui kertas undi, pasti akan turut bertambah sama.
Yang nyata juga, dengan penolakan secara terang-terangan dan terbuka di Kedah ini, hayat UMNO dan Ahmad Bashah Md Hanipah di negeri jelapang itu semakin pendek jadinya. (SH 22/05/2016).

0

0

votes
Article Rating
Kongsikan artikel ini


TUAN GURU, NAK LETAK JAWATAN KE TIDAK NI?

Di ketika mengatakan Pas bersedia menghadapi kemungkinan hilang tiga jawatan Exco dalam kerajaan negeri Selangor berikutan tetap mahu meletakkan calon di Sungai Besar, Presiden Pas, Hadi Awang dalam masa yang sama seperti masih mengharapkan perkara itu tidak menjadi kenyataan akhirnya.
Ini berikutan beliau  berkata, soal kedudukan Exco adalah urusan kerajaan negeri, malah perlantikan juga harus mendapat perkenan Sultan.
Hadi Awang menambah lagi, “kalau benar pun dia (Azmin) nak minta Exco letak jawatan, soal perlantikan Exco ialah urusan kerajaan negeri manakala hal meletak calon dalam pilihanraya adalah urusan parti.”
Apa maksud dan tujuan Hadi Awang berkata demikian?
Adakah beliau cuba memberi gambaran bahawa Azmin tidak berhak meminta tiga Exco Pas tersebut meletak jawatan dengan sesuka hati kerana ia perlu mendapat perkenan Sultan terlebih dahulu?
Dalam hal ini, adakah Hadi Awang seolah-olah ingin terus meletakkan wakil rakyatnya bergayut kepada jawatan dalam kerajaan negeri meskipun membuat keputusan yang berbeza dengan keinginan Menteri Besar yang juga turut disetujuinya menerajui Selangor?
Apa yang Hadi Awang faham sebenarnya apabila mengatakan, “soal perlantikan Exco ialah urusan kerajaan negeri manakala hal meletak calon dalam pilihanraya adalah urusan parti?”
Adakah beliau bermaksud sesebuah parti boleh membuat tindakan yang berbeza dalam hal parti walaupun duduk bersama dalam kerajaan negeri?
Bukankah apabila duduk bersama dalam kerajaan negeri, sesebuah parti itu juga perlu seiring dan senada dengan parti rakan yang lain kerana melaluinyalah terbentuknya sebuah kerajaan?
Jika Pas begitu terbuka dan membenarkan perbezaan, mengapa dalam Pas sendiri tidak membenarkan perbezaan apabila ada yang dipecat apabila cuba berbeza pendapat?
Maknanya, jika ingin berbeza sangat dengan kehendak Azmin yang menjadi Menteri Besar Selangor di mana Pas adalah salah satu komponennya, tidakkah lebih terpuji jika Hadi Awang bertindak mengarahkan tiga Exco Pas di Selangor meletakkan jawatan terlebih dahulu?
Kenapa masih berbelit-belit dengan berselindung di sebalik kata-kata tentang kuasa Sultan, perlantikan Exco adalah urusan kerajaan negeri, hal calon urusan parti dan sebagainya?
Kalaulah benar sedia kehilangan jawatan semata-mata untuk bertanding dalam pilihanraya, umumkan saja tiga Exco PAS itu undur diri daripada kerajaan negeri dengan segera…habis cerita!! (SH 22/05/2016).

0

0

votes
Article Rating
Kongsikan artikel ini


BAGAIMANA AGAKNYA NAJIB AKAN DIKENANG 20 TAHUN AKAN DATANG?

Pepatah ada mengingatkan – harimau mati meninggalkan belang, manusia mati meninggalkan nama.
Pepatah lain pula mengingatkan – yang penting bukan bagaimana kita bermula, tetapi di mana pengakhiran kita.
Kedua-dua pepatah ini adalah ingatan untuk kita agar sentiasa menjaga nama baik dalam kehidupan. Bila baik perbuatan kita, maka yang ditinggalkan pun tentulah nama yang baik juga.
Sebaliknya jika buruk perbuatan atau perlakuan kita, maka buruklah juga nama yang ditinggalkan.
Lebih-lebih lagi sebagai pemimpin, meninggalkan nama serta jasa yang boleh dikenang dan pengakhiran yang baik itu memang jauh lebih penting berbanding orang biasa sebagai kebanggaan kepada waris-waris yang ditinggalkan.
Tunku Abdul Rahman Putra Alhaj dikenang sebagai Bapa Kemerdekaan serta pemimpin yang banyak mengajak rakyat pelbagai kaum untuk saling bertolerasi sebagai asas penting mengisi pembebasaan negara dari penjajahan.
Tun Razak diingati sebagai Bapa Pembangunan berikutan beberapa dasar yang diperkenalkannya untuk membasmi kemiskinan dan merapatkan jurang antara kaya dengan miskin.
Tun Hussein Onn dikenali sebagai Bapa Perpaduan berikutan tindakannya yang lebih ke arah memupuk keharmonian dan hubungan baik sesama rakyat.
Tun Mahathir Mohamad disanjung sebagai Bapa Pemodenan yang bukan saja merubah negara dengan mencipta pelbagai kejayaan dan kecemerlangan, bahkan juga menjulang nama Malaysia lebih dikenali di peringkat antarabangsa.
Tun Abdullah Badawi lebih sinonim dengan memperkenalkan Islam Hadhari, memperluaskan industri makanan halal dan menggalakkan peningkatan modal insan.
Walaupun pencapaiannya agak sederhana serta terpalit dengan pelbagai isu, tindakan Tun Abdullah meletakkan jawatan lebih awal telah menyelamatkan namanya daripada lebih tercemar lagi.
Najib Razak?
Bagaimana agaknya rakyat dan negara ini akan mengenang beliau dalam tempoh 10 atau 20 tahun akan datang berikutan imej yang melekat pada dirinya sekarang ini?
Bolehkah kita membayangkan bagaimana namanya disebut dan keluarganya dikenang ketika itu nanti? (SH 23/05/2016).

0

0

votes
Article Rating
Kongsikan artikel ini


TINDAKAN BETUL OLEH TUN M

Kesediaan Tun Mahathir Mohamad untuk turun berkempen membantu calon Pakatan Harapan dalam pilihanraya kecil Parlimen Sungai Besar harus dilihat sebagai berita gembira kepada rakyat yang inginkan perubahan dan pembaharuan.
Ini juga merupakan tindakan yang betul yang dilakukan oleh bekas Perdana Menteri itu dalam usaha berterusannya memberi tekanan kepada Najib.
Bukankah selama ini pimpinan UMNO sendiri yang mengatakan jika ingin menumbangkan Najib agar melakukannya melalui pilihanraya?
Kini, dengan pengesahan Khairuddin Abu Hassan, bekas Naib Ketua UMNO Bahagian Batu Kawan bahawa Tun Mahathir akan turut berkempen membantu calon Pakatan Harapan di Sungai Besar, beliau sebenarnya hanya melakukan apa yang digalakkan oleh pemimpin UMNO sendiri.
Meskipun sehingga ini Khairuddin, individu yang diketahui rapat dengan bekas Perdana Menteri itu hanya mengesahkan kesediaan Tun Mahathir berkempen di Sungai Besar saja, namun adalah dipercayai beliau akan melakukan perkara yang sama juga di Kuala Kangsar nanti.
Maka, janganlah pula ada yang “melompat-lompat kepanasan”  dan menyerang Tun Mahathir dengan pelbagai ungkapan yang seolah-olah beliau tidak mengenang jasa UMNO, ingin “membunuh”  UMNO dan seumpamanya berikutan tindakannya ini.
Tun Mahathir hakikatnya hanya memilih satu lagi saluran yang sah untuk menyingkirkan Najib.
Mengalahkan BN dalam pilihanraya kecil ini, walaupun tidak mengubah kedudukan kerajaan Pusat, tetapi ia adalah mesej penolakan serta permulaan kepada mudahnya lagi untuk menjatuhkan “Pahlawan Bugis” itu.
Pengundi yang marah dengan bala 1MDB, kecewa kerana seorang Perdana Menteri tidak sepatutnya ada wang sebanyak RM2,600 juta dalam akaun peribadi di sebalik GST diperkenal dan subsidi dihapuskan, geram dengan kenaikan harga barang dan peningkatan kos hidup serta  malu kerana imej negara tercalar teruk di peringkat antarabangsa, inilah masanya untuk berganding bahu bersama Tun Mahathir untuk menghantar mesej yang lebih jelas kepada Najib.
Tambahan lagi Sungai Besar dan Kuala Kangsar adalah pilihanraya kecil terakhir sebelum PRU 14, maka peluang keemasan ini tidak harus dilepaskan begitu sahaja. (SH 23/05/2016).

0

0

votes
Article Rating
Kongsikan artikel ini


BALA 1MDB SEMAKIN DEKAT

Pada Januari lalu, Peguam Negara Switzerland mendedahkan bahawa satu siasatan mengenai 1MDB telah mendapati kira-kira AS$4 bilion atau RM16,000 juta telah diselewengkan daripada dana syarikat itu.
Sehubungan itu, mereka secara rasmi meminta bantuan Peguam Negara Malaysia membantu siasatannya terhadap kemungkinan berlaku perlanggaran undang-undang negara itu yang berkaitan dengan sogokan wang kepada pegawai asing, salah laku di pejabat awam, penggubahan wang haram dan dakwaan wujud jenayah salah urus dalam firma tersebut.
Itu berita kira-kira lima bulan yang lalu.
Hari ini, pejabat Peguam Negara Switzerland mengumumkan telah memulakan prosiding jenayah terhadap Bank BSI SA kerana gagal mencegah kesalahan berkaitan 1MDB.
Mengikut Kanan Jenayah Switzerland, sesebuah syarikat boleh didakwa jika disyaki tidak mengambil semua langkah yang munasabah yang dikehendaki untuk mengelakkan pihak ketiga daripada melakukan kesalahan-kesalahan, terutama berkaitan penggubahan wang haram atau kesalahan rasuah yang tertentu.
“Maklumat-maklumat yang diperolehi menunjukkan kesalahan penggubahan wang haram dan rasuah oleh pegawai-pegawai awam asing kini disiasat mengikut konteks kes 1MDB boleh dielakkan BSI SA diuruskan sewajarnya,” kata pejabat Peguam Negara Switzerland lagi.
Di Singapura pula, susulan tindakan kerajaan Switzerland tersebut, pihak berkuasa kewangan negara itu iaitu MAS atau The Monetary Authority of Singapore telah mengarahkan cawangan Bank BSI di republik itu ditutup.
Penarikan balik status kepada sesebuah bank saudagar oleh kerajaan Singapura ini adalah yang pertama sejak 32 tahun yang lalu.
Alasan penutupan bank itu ialah berkaitan pelanggaran serius atas keperluan anti penggubahan wang haram, pengawasan operasi dan pengurusan yang lemah serta salah laku keterlaluan oleh beberapa kakitangannya.
Nah, lihatlah….besar tak besar bahana 1MDB sekarang sehingga sebuah bank terpaksa ditutup kerananya!!
Masihkah ada yang mahu berbangga dengan 1MDB?
Kiranya apa yang berlaku  melibatkan 1MDB itu tidak begitu serius dan tidak juga terlalu memudaratkan, melakukan prosiding jenayah mungkin boleh dianggap perkara biasa, tetapi tentunya luar biasa jika sampai bank juga ditutup berpunca daripadanya.
Daripada sekurang-kurangnya tujuh negara yang sudah melakukan penyiasatan berkaitan 1MDB, negara mana lagi yang akan membawa berita buruk buat Malaysia selepas ini?
Sudahlah dibebankan dengan hutang mencecah RM50,000 juta, 1MDB juga tanpa kesudahan turut mendatangkan aib kepada negara di seluruh pelusuk dunia dengan satu demi satu negara asing menunjukkan kebenaran yang tidak ditemui di negara kita sendiri.
Tentunya juga, selepas tindakan tegas yang diambil oleh Switzerland dan Singapura ini, bala 1MDB pasti akan berterusan lagi yang mungkin melibatkan personaliti yang terlibat secara langsung atau tidak langsung dengan syarikat pelaburan itu.
Di negara kita, siapa agaknya yang sudah mula kepanasan ketika ini? (SH 25/05/2016).

0

0

votes
Article Rating
Kongsikan artikel ini


BILA PEMBOHONGAN CUBA DITUTUP DENGAN PEMBOHONGAN

Isu berkaitan wang sebanyak RM2,600 juta yang diterima Najib Razak melalui akaun peribadinya di Ambank terus mencetuskan versi yang berbeza-beza.
Terbaru, Ketua Pengarah Jasa, Dr Fuad Zarkashi mengatakan bahawa Najib mendapat kebenaran daripada Bank Negara untuk membawa masuk wang tersebut melalui akaun peribadinya.
Tetapi apabila Lim Kit Siang menggesa agar dokumen kebenaran Bank Negara itu ditunjukkan sebagai bukti, tidak ada mana-mana pemimpin UMNO yang berani bersuara.
Sudah dua hari gesaan itu dibuat oleh Lim Kit Siang, baik Najib, Dr Fuad sendiri atau lain-lain pemimpin UMNO, tidak ada yang berani memberikan reaksinya.
Seolah-olah satu lagi versi yang didendangkan oleh Dr Fuad kepada sekumpulan pelajar di Australia, akhirnya kantoi dan sekadar penyedap cerita semata-mata.
Sebelum ini, daripada versi Zahid Hamidi, Nazri Aziz, Ahmad Maslan, Aziz Kaprawi, Wan Adnan Wan Mamat dan lain-lain pemimpin UMNO yang banyak bercakap mengenai wang yang diterima Najib itu, semuanya tidak pernah sama.
Malah, jika dilihat versi Najib sendiri mengenai wang yang diterimanya itu tidak pernah konsisten. Mula-mula beliau nafi sambil mengatakan tidak mungkin beliau menyamun dengan menggunakan akaun peribadi, selepas itu mengatakan wang itu untuk UMNO memenangi pilihanraya, menegakkan Islam, diberikan dengan boleh dibelanjakan sesuka hati dan macam-macam lagi.
Malah siapa pemberi dermanya juga berbagai versi. Sekejap dikata daripada seorang, kemudian dilaporkan lebih daripada seorang pula. Siapa anak Raja Arab Saudi yang begitu pemurah itu terus misteri.
Menteri Arab Saudi yang diminta mengulas mengenai wang itu juga berbeza  jawapannya antara seorang dengan seorang yang lain. Mula-mula Menteri Luar Arab Saudi mengatakan ia adalah pelaburan, tetapi selepas bertemu Najib denganna, beliau menyedari ia adalah derma yang sudah diselesaikan isunya oleh Peguam Negara Malaysia.
Baru-baru ini, seorang lagi Menteri Arab Saudi mengatakan beliau tidak boleh mengulas apa-apa mengenai wang  itu kerana tidak mempunyai latar belakang mengenainya.
Bukankah jika ia benar-benar derma  yang sahih dan diterima daripada  penderma yang sahih juga, jawapannya sepatutnya sama dan senada?
Tetapi mengapa semunya berbeza-beza dan tidak pernah sama?
Jika ada lagi pemimpin UMNO yang bercakap mengenai wang RM2,600 juta selepas ini, percayalah sekali lagi kita akan mendengar versi yang terus berbeza.
Tidak akan ada jawapan yang betul kerana semuanya adalah pembohongan belaka. Dan apabila pembohongan cuba ditutup dengan pembohongan yang lain, maka versinya tidak mungkin sama.
Bukan saja Lim Kit Siang, bahkan kita semua pun tidak akan dapat jawapan yang betul sebenarnya. (SH 24/05/2016).

0

0

votes
Article Rating
Kongsikan artikel ini


MANA SATU YANG BETUL?

Betulkah tak beri kesan, bro?
Benarkah juga sokongan kepada BN tak berubah, walau dengan kehadiran Tun Mahathir berkempen untuk calon Pakatan Harapan?
Atau Nazri Aziz ini sekadar mahu menyedapkan hati sendiri?
Bagaimana pula dengan pandangan Annuar Musa ini?
Bimbang atau tak bimbang sebenarnya? (SH 26/05/2016).

0

0

votes
Article Rating
Kongsikan artikel ini


SIAPA YANG NAJIB NAK KELENTONG ATAU INI PETANDA TIADA SIAPA AKAN
DIDAKWA BERKAITAN 1MDB?

Menjawab pertanyaan Ahli Parlimen Pokok Sena, Mahfuz Omar berhubung tindakan yang diambil kerajaan terhadap pengurusan 1MDB selepas laporan PAC dibentangkan di Parlimen, Najib Razak memberitahu, tidak berlaku sebarang penyelewengan dan kecelaruan dalam akaun dan urus tadbir syarikat pelaburan tersebut.
Sebaliknya, hanya terdapat kelemahan dalam urus tadbir syarikat, kata Najib lagi.
Biar betul jawapan Najib di Parlimen ini?
Benarkah semua yang berlaku dalam 1MDB hanya kelemahan dalam urus tadbir syarikat dan bukannya penyelewengan?
Bolehkah diterima akal bahawa  berlakunya pembayaran sebanyak AS$3.51 bilion atau RM14,000 juta kepada syarikat klon, Aabar Investment PJS Ltd (didaftarkan di British Virgin Island) yang mempunyai nama hampir sama dengan anak syarikat IPIC yang sebenar iaitu Aabar Investment PJS (didaftar di Abu Dhabi), semata-mata suatu kelemahan dalam urus tadbir?
Jika jumlah yang tersalah bayar itu hanya RM3.51 sen, barangkali masuk akal juga jika dikatakan sekadar kelemahan dalam urus tadbir syarikat dan bukannya penyelewengan, tetapi bagaimana dengan amaun sebesar AS$3,510 juta atau bersamaan RM14,000 juta?
Begitu juga dengan pembayaran sebanyak AS$1.03 bilion kepada Good Star Ltd yang dipercayai milik Jho Low, apakah ia kelemahan urus tadbir syarikat juga?
Bagaimana pula dengan keseluruhan pembayaran yang dibuat oleh 1MDB yang berjumlah AS$7,000 juta atau RM28,000 juta yang menurut laporan PAC tidak dapat disahkan kesahihannya?
Apakah ia hanya kelemahan urus tadbir syarikat dan bukan penyelewengan?
Sekali lagi, pembayaran yang tidak dapat disahkan itu bukannya 7 ringgit tetapi AS$7,000 juta, maka otak jenis apa yang boleh menerima ia  hanya sekadar kelemahan urus tadbir dan bukannya penyelewengan?
Selain itu, dengan sekurang-kurangnya tujuh buah negara sedang menjalankan siasatan berkaitan 1MDB di mana Switzerland serta Singapura sudah pun memulakan tindakan perundangannya, masihkah mahu dikata ia bukan penyelewengan juga?
Di dalam negara pula, kalau benar apa yang berlaku dalam 1MDB bukan suatu penyelewengan dan hanya kelemahan dalam urus tadbir, mengapa PAC turut mencadangkan agar pihak berkuasa mengambil tindakan terhadap individu tertentu dalam pengurusan kanannya?
Selain itu, kenapa Laporan Audit 1MDB tidak berani didedahkan untuk tatapan umum sehingga sekarang?
Kenapa perlu diOSAkan jika segala-galanya hanya kelemahan urus tadbir?
Siapa yang Najib mahu kelentong dengan jawapannya kali ini?
Atau apakah dengan memberikan jawapan sedemikian, ia merupakan mesej daripada Najib bahawa tiada sebarang tindakan akan diambil oleh pihak berkuasa terhadap pengurusan 1MDB meskipun telah dicadangkan oleh Laporan PAC dan Ketua Audit Negara?
Meskipun dalam jawapan yang sama di Parlimen, Najib memberitahu, “Justeru Ketua Polis Negara telah memaklumkan pihak polis akan meneliti saranan PAC jika wujud sebarang elemen yang memerlukan penyiasatan dan tindakan lanjut”, tetapi dengan pendirian Najib itukah yang menyebabkan sehingga sekarang nampaknya tiada apa-apa khabar berita mengenai perkembangan siasatan terhadap 1MDB?   (SH 25/05/2016)

0

0

votes
Article Rating
Kongsikan artikel ini


TEKA-TEKI HUDUD

Secara tiba-tiba usul Hadi Awang untuk meminda Akta 355, Akta Mahkamah Syariah yang gagal dilakukannya sebanyak empat kali sebelum ini iaitu sejak 1995, diluluskan oleh kerajaan untuk dibentangkan pada hari terakhir persidangan Parlimen, hari ini.
Usul Pas ini, jika diluluskan akan membolehkan Mahkamah Syariah di Kelantan menggunakan undang-undang syariah seperti yang ditetapkan oleh Enakmen Kanun Jenayah Syariah (11) Kelantan dan seterusnya memberi laluan kepada perlaksanaan hukum hudud di negeri tersebut.
Bagaimanapun, sebaik diberi kelulusan untuk membentangkan usul tersebut, Hadi Awang memohon ia ditanggungkan sehingga ke sesi Parlimen pada 17 Oktober depan.
Mengapa kerajaan tiba-tiba memberi kebenaran dan mengapa pula Hadi Awang sendiri memohon menangguhkannya?
Sambil mengucapkan terima kasih kepada kerajaan kerana membenarkan pembentangan usul itu, Hadi Awang memberi alasan beliau menangguhkannya disebabkan kekangan masa berikutan hari ini adalah hari terakhir sesi Parlimen kali ini.
Benarkah ia semata-mata sebab itu?
Bukankah Hadi sepatutnya sudah bersedia dengan draf pembentangan dan hujah- hujah perbahasan sepanjang masa?
Dalam konteks UMNO dan kerajaan, mengapa tiba-tiba bersetuju dengan pembentangan usul berkenaan sedangkan ia seolah-olah tidak dibenarkan untuk dibentang sebelum ini, bahkan Najib Razak sendiri pernah mengatakan hudud tidak akan dilaksanakan sama sekali di Malaysia?
Mengapa sepantas itu UMNO tiba-tiba berubah?
Adakah kelulusan pembentangan ini bertujuan mengikat Pas untuk terus “kacau daun” bertanding dan menolak sebarang kompromi dengan PKR dalam  pilihanraya kecil Sungai Besar dan Kuala Kangsar akan datang?
Pas yang boleh dikatakan tiada harapan untuk mendapat undi bukan Melayu sekarang ini,  maka dengan kerjasama melalui usul hudud itu akan membolehkan Pas memperolehi lebih sokongan daripada blok undi Melayu yang pro pembangkang berbanding calon Pakatan Harapan yang turut bertanding.
Natijahnya, hanya blok undi Melayu pro pembangkang yang akan berpecah, manakala yang pro kerajaan  tetap tidak berubah dan terus terarah kepada BN.
Dengan sedikit sokongan pengundi bukan Melayu, maka kelebihan tentu saja akan memihak kepada BN  berbanding Pakatan Harapan. Calon Pakatan Harapan, walaupun mungkin mendapat lebih sokongan bukan Melayu, tetapi kemenangan mereka boleh dinafikan melalui undi Melayu yang lebih kecil dan berpecah dengan Pas.
Pas yang terpaksa berbahagi dua undi blok Melayu pro pembangkang dengan calon Pakatan Harapan, tetapi tidak mendapat sokongan bukan Melayu, hakikatnya tidak mungkin menang, baik di Sungai Besar mahupun di Kuala Kangsar.
Bagaimanapun, Pas mungkin boleh berpuas hati meskipun kalah kerana usul hudud mereka yang diberi pertimbangan oleh kerajaan sudah boleh dianggap sebagai kemenangan.
Dengan kebenaran yang diberi oleh kerajaan ini, sudah barang pasti kempen Pas di kedua-dua pilihanraya ini tidak lagi menyasarkan keburukan UMNO, isu 1MDB, wang RM2,600 juta dan hal-hal berkaitan Najib dalam kempen-kempennya.
Penangguhan usul sehingga Oktober juga tidak terkecuali bertujuan memberi ruang kepada UMNO yang dikelilingi oleh parti-parti kompenan dalam BN yang diketahui menolak hudud agar  tidak terlalu terbelenggu dengan isu tersebut dalam menghadapi dua pilihanraya yang dianggap penting untuk menguji sokongan rakyat terhadap Najib.
UMNO mungkin boleh melembutkan hati rakan-rakan komponennya bahawa yang diberikan mereka setakat ini hanyalah kebenaran kepada Pas dalam membentangkan usul, bukannya sokongan terbuka kepada hudud.
Persoalannya ialah apa pendirian UMNO dan BN selepas pilihanraya kecil Sungai Besar dan Kuala Kangsar atau ketika pengundian di Parlimen setelah usul dibentangkan Oktober nanti?
Atau lebih jauh, benarkah Najib dan UMNO benar-benar mahukan hudud dilaksanakan? (SH 26/05/2016).

0

0

votes
Article Rating
Kongsikan artikel ini


HABIS, APA YANG BOLEH?

Mula-mula soalan mengenai wang RM2,600 juta tak dibolehkan ditanya kepada Najib Razak kerana dikatakan ia subjudis.
Kemudian soalan mengenai wang RM42 juta daripada SRC International yang diterima Najib turut tak boleh ditanya, juga atas alasan yang sama – subjudis.
Rupa-rupa bertanya kenapa Jho Low tidak dipanggil mengadap PAC kepada Najib pun tak boleh kerana dikatakan bukan bidang kuasa eksekutif memberi maklum balas mengenai perkara itu.
Mula-mula alasan subjudis, kini hujah teknikal pula digunapakai untuk menghalang Najib daripada “berpeluh dingin”  menjawab soalan-soalan yang tidak mampu untuk dijawabnya.
Habis, kalau semua tidak boleh,  apa yang boleh ditanya kepada Najib di Parlimen?
Berbelanja sakan dengan wang tersebut boleh pulak?
Bukankah sebagai Perdana Menteri, lebih-lebih lagi jika benar-benar tiada sekelumit rasa bersalah dalam dirinya, Najib sepatutnya boleh bercakap apa saja dan memberi penjelasan apa jua pertanyaan yang ditujukan kepada dirinya? (SH
27/052016
).

0

0

votes
Article Rating
Kongsikan artikel ini


KEMENANGAN DI SUNGAI BESAR, KUALA KANGSAR AKAN DORONG NAJIB ADAKAN
PILIHANRAYA SECARA MENGEJUT

Apakah pentingnya keputusan pilihanraya kecil Parlimen Sungai Besar dan Kuala Kangsar kepada masa depan Najib Razak?
Di sebalik hakikat bahawa kedudukan kerajaan Pusat tidak tergugat dengan kekalahan BN di kedua-dua kerusi tersebut, namun pentingnya keputusan di dua pilihanraya itu kerana ia adalah gambaran mesej penolakan atau penerimaan terhadap kepimpinan Najib yang semakin terbelit dengan banyak isu kebelakangan ini.
Meskipun pertandingan tiga penjuru semakin sukar dielakkan kerana Pas sudah menutup pintu rundingan dengan PKR dan dalam masa yang sama Hadi Awang sudah pun diberikan “hadiah” berupa kebenaran membentangkan usul persendirian berkaitan hudud di Parlimen, tetapi sebagaimana yang kerap disebut oleh Tun Mahathir Mohamad bahawa siapa juga calon yang menentang BN, mereka bukan lagi mewakili pembangkang, sebaliknya adalah mewakili rakyat.
Ini bermakna, dalam pertandingan tiga penjuru nanti, calon Pakatan Harapan adalah mewakili rakyat, manakala calon BN adalah mewakili masa depan Najib.
Calon Pas pula, walaupun berkedudukan sebagai pembangkang, tetapi akan dikenali sebagai pro Najib dan memusuhi Pakatan Harapan.
Dengan usul hudud yang diberi kebenaran, kempen Pas di dua pilihanraya ini adalah lemah lembut terhadap Najib dan UMNO, sebaliknya akan bertukar keras dan agresif terhadap Pakatan Harapan.
Oleh itu, sebarang keputusan, sama ada BN menang atau kalah, yang lebih terkesan dengannya ialah Najib.
Jika kalah di Sungai Besar dan Kuala Kangsar, ia adalah mesej yang semakin jelas tentang penolakan daripada rakyat terhadap Najib. Untuk memulihkan kembali sokongan rakyat menghadapi PRU 14, cara yang paling mudah tentu saja Najib mesti diundurkan dengan seberapa segera.
Jika tidak, dengan Najib, UMNO dan semua pemimpinya sekali akan terkubur dalam pilihanraya umum nanti.
Tidak mustahil, kekalahan BN juga secara perlahan-lahan akan merangsang kumpulan Zahid Hamidi menerima hakikat bahawa Najib adalah beban yang tidak boleh diselamatkan lagi sebagaimana yang selalu disebut oleh Tun Mahathir, bahkan mungkin mula bertindak secara diam-diam untuk memberi lebih tekanan kepada pengunduran Perdana Menteri.
Kiranya calon BN menang di Sungai Besar dan Kuala Kangsar, ia adalah kemenangan mutlak bagi Najib. Bukan saja Najib akan berbangga dengan kemenangan itu kerana menganggap sebagai penerimaan rakyat terhadapnya dan gambaran pengundi tidak terkesan dengan isu 1MDB, kekayaan keluarga, pembaziran, kemewahan dan wang RM2,600 juta dalam akaun peribadi, malah semua pemimpin UMNO yang sudah terhutang budi “cash is king”  akan lebih mendewa-dewakan lagi Najib.
Sebab itu, keputusan dua pilihanraya ini sangat penting bagi Najib. Demi pentingnya untuk menang itu jugalah yang menyebabkan Pas kini bagaikan sudah diikat untuk terus menjadi pengacau kepada Pakatan Harapan menjelang kira-kira seminggu sebelum hari penamaan calon diadakan.
Sekiranya model pertandingan tiga penjuru yang dijelmakan di Sungai Besar dan Kuala Kangsar mampu memberi kejayaan kepada Najib, pastilah Pas akan terus dijaga dan digula-gulakan sehingga tarikh pilihanraya akan datang.
Yang lebih penting daripada itu, kemenangan di Sungai Besar dan Kuala Kangsar akan membuatkan Najib tidak menunggu sehingga tahun 2018 untuk mengadakan pilihanraya umum.
Kemenangan di dua kerusi itu akan mendorong Najib untuk mengadakan pilihanraraya umum secara mengejut, mungkin sebelum berlabuhnya kalender 2016.
Untuk mencapai kemenangan dalam pilihanraya mengejut itu, Najib perlu mengadakannya dengan seberapa segera kerana di seluruh dunia sekarang ini sedang terbongkar satu demi satu kebobrokan mengenai 1MDB.
Daripada perbicaraan di Singapura, prosiding jenayah terhadap Bank BSI SA di Switzerland, penutupan cawangan BSI di Singapura sdhinggalah yang terbaru WSJ telah mendedahkan sepucuk surat daripada Bank Negara yang mengesahkan Good Star Ltd adalah milik Jho Low dan bukannya kepunyaan PetroSaudi.
Surat itu secara langsung mengesahkan penjelasan kerajaan bahawa Good Star adalah milik PetroSaudi dan tiada kaitan dengan Jho Low, sama sekali tidak benar dan merupakan suatu pembohongan.
Terdedahnya surat tersebut juga menyerlah sebab sebenar mengapa Hasan Ariffin, Pengerusi PAC memadamkan fakta Bank Negara itu dalam Laporan PAC yang dibentangkannya di Parlimen.
Hakikatnya, dengan persedaran masa, apatah lagi jika menunggu sehingga 2018, mungkin lebih banyak pendedahan berfakta mengenai 1MDB dan wang RM2,600 yang terbongkar kepada umum yang tidak mampu ditangkis oleh Najib dan dihadapi oleh UMNO.
Menjelang tahun 2018 juga, tujuh buah negara yang sudah membuka kertas siasatan berkaitan rasuah dan penggubahan wang haram mengenai 1MDB tidak mustahil sudah beralih kepada proses pendakwaan dan menjatuhkan hukuman.
Siasatan mengenai pemilikan harta mewah di Amerika Syarikat dan London melibatkan anak tiri Najib, Riza Aziz yang turut dikaitkan dengan dana 1MDB barangkali juga sudah diketahui kebenarannya menjelang 2018 itu nanti.
Semua itu akan lebih menjejas dan mencalarkan nama Najib jika pilihanraya umum diadakan pada 2018 kerana 1MDB adalah idea dan anak emas yang selalu dibanggakannya sebelum ini.
Selain itu, kedudukan Pakatan Harapan yang sedang berpecah ketika ini adalah merupakan kesempatan terbaik bagi Najib memasang lukah dan seterusnya meraih laba daripadanya.
Pas pula, disebabkan peranannya telah menghasilkan kejayaan di Sungai Besar dan Kuala Kangsar, akan terus dijadikan senjata untuk menghuru-harapan kedudukan Pakatan Harapan.
Maka, selepas kemenangan di Sungai Besar dan Kuala Kangsar, ia adalah dorongan paling kuat untuk Najib mengadakan pilihanraya mengejut demi menyelamatkan masa depan politiknya.
Menangguhkan pilihanraya sehingga 2018 hanya umpama membesarkan lagi lubang kubur untuk “kematian”  karier politik Najib dan bersekali dengan habisnya nyawa UMNO. (SH 27/05/2016).

0

0

votes
Article Rating
Kongsikan artikel ini